Projek 'Road to Gold' misi buru pingat emas di Sukan Olimpik

KUALA LUMPUR, 12 Mac - Bagi merealisasikan jelmaan pingat emas pertama negara di Sukan Olimpik, Kementerian Belia dan Sukan (KBS) mengumumkan perincian pembentukan pasukan projek 'Road To Gold' (RTG).Menterinya, Hannah Yeoh menyifatkan ia sebagai program nasional yang akan bekerjasama dengan Program Podium sedia ada bagi memperkasakan lagi usaha memburu pingat emas sulung negara.Jawatankuasa RTG akan dipengerusikan secara bersama oleh Hannah dan Presiden Majlis Olimpik Malaysia (MOM), Tan Sri Mohamad Norza Zakaria dengan Ketua Pegawai Eksekutif Liga Bolasepak Malaysia (MFL), Stuart Ramalingam sebagai penyelarasan projek."Mengambil kira struktur dan kaedah pelaksanaan projek Olimpik sebelum ini serta baki tempoh setahun bagi menghadapi Olimpik Paris tahun hadapan, jawatankuasa RTG akan menyediakan rangka kerja jangka panjang meliputi Paris 2024 dan Los Angeles 2028.“Oleh itu Jawatankuasa Gold Paris kini dikenali sebagai Jawatankuasa Road To Gold. Jawatankuasa ini akan bekerjasama dengan Program Podium sedia ada yang mana memberi tumpuan kepada program persediaan atlet elit,” katanya pada sidang media di Stadium Nasional di Bukit Jalil di sini, hari ini.

Bekas jaguh skuasy Datuk Nicol Ann David, Naib Presiden Konfederasi Hoki Malaysia (KHM) Datuk Ahmad Najmi Abdul Razak, legenda badminton Datuk Lee Chong Wei dan legenda hoki Datuk Mirnawan Nawawi turut dipilih sebagai Timbalan Ketua Kontinjen Paris 2024.Pada masa sama, CEO Liga Bolasepak Malaysia (MFL) Stuart Ramalingam sebagai penyelaras projek dan akan dibantu oleh CEO Akademi Badminton Malaysia (ABM) Michelle Chai selaku pembantu penyelaras projek.Selain itu fokus utama program itu juga khusus persediaan atlet elit yang meliputi latihan harian, latihan di luar negara termasuk memberi pendedahan kepada pertandingan dalam dan luar negara.Yeoh berkata program itu akan menyediakan khidmat jurulatih, kakitangan sokongan, perkhidmatan sains sukan dan perubatan serta program bina diri.Katanya melalui Jawatankuasa RTG pemantauan akan dilakukan di peringkat kementerian untuk memperkasakan lagi jawatankuasa yang menyediakan sokongan tambahan untuk bakal pemenang pingat, menghapuskan sekatan serta mengatasi had sedia ada.Katanya sokongan tambahan yang diperlukan akan disesuaikan mengikut keperluan setiap individu yang berpotensi melalui konsultasi dengan atlet dan jurulatih masing-masing.Program itu juga tidak tertumpu kepada sokongan fizikal semata-mata."Semua pelantikan ialah atas dasar sukarela sebagai sebahagian daripada usaha pembinaan negara secara kolektif," katanya.


2,700 sertai kayuhan basikal OCBC Cycle Kuala Lumpur

KUALA LUMPUR, 12 Mac - Seramai 2,700 peserta memeriahkan acara kayuhan basikal OCBC Cycle Kuala Lumpur di Dataran Merdeka yang berlangsung dari pukul 6 hingga 10 pagi tadi. Penyertaan OCBC Cycle Kuala Lumpur yang dibuka awal tahun ini hingga 16 Februari lalu mendapat sambutan menggalakkan apabila seramai 2,500 peserta mendaftar bagi dua kategori iaitu 42 dan 21 kilometer (km).Pengerusi Jawatankuasa Pelaksanaan OCBC Cycle KL 2023, Datuk Naim Mohamad berpuas hati penganjuran kali ke-enam ini berjalan lancar dengan sambutan meriah daripada peserta."Kita harap pada setiap tahun akan datang akan lebih ramai lagi yang akan turut serta untuk beriadah sekitar pusat bandar raya Kuala Lumpur," katanya selepas berakhirnya kayuhan itu awal pagi tadi.Kayuhan OCBC Kuala Lumpur popular dengan jolokan ‘The City Ride’ kembali menemui peminatnya selepas berehat selama tiga tahun susulan pandemik COVID-19.Kategori baharu bagi Korporat turut diperkenal iaitu The KL's Mayor Ride sejauh 42km untuk pasukan yang terdiri daripada 10 peserta setiap kumpulan.Selain pelumba tempatan, acara kayuhan kali ini turut melibatkan peserta luar negara, antaranya dari Filipina, India, Singapura, Great Britain, Afrika Selatan, Amerika Syarikat, Rusia, Indonesia dan Jerman.Pelepasan disempurnakan oleh Menteri Belia dan Sukan, Hannah Yeoh di Dataran Merdeka seawal enam pagi.


Shereen Vallabouy prospek emas Sukan SEA Kemboja

(Atlet olahraga wanita negara, Shereen Samson Vallabouy)

VIRGINIA, 12 Mac- Atlet olahraga wanita negara, Shereen Samson Vallabouy berjaya mempertahankan pingat emas Kejohanan Trek dan Balapan Dalam Dewan Divisyen II Persatuan Olahraga Kolej Kebangsaan (NCAA)di Virginia Beach, Virginia Amerika Syarikat dalam acara 400 meter, awal pagi tadi.Lebih cemerlang Shereen turut memperbaiki rekod peribadi apabila mencatat masa 52.27 saat, kali keempat dia memecahkan rekod kebangsaan 400 meter dalam dewan dalam tempoh setahun.Kejohanan kebangsaan kali ini adalah kejuaraan individu ketiga dalam karier Shereen, setelah memenangi kejohanan nasional dalam dan luar 400 meter pada 2022.Malahan ketika sesi kelayakan, Shereen berjaya mencatat 52.22 saat menjadikan dirinya prospek terbaik untuk Sukan SEA Kemboja nanti.Shereen turut bersaiang dalam acara 4X400 meter dan meraih tempat ketiga.


Felix Sanchez, kini bersama Ecuador

QUITO, 12 Mac- Pemain Sepanyol Felix Sanchez, bekas jurulatih Qatar, mengambil alih pasukan Ecuador, umum Persekutuan Bola Sepak Kebangsaan (FEF) pada Sabtu."Semoga berjaya dan berjaya profesor!" tweet FEF.Sanchez, 47, menggantikan bekas pengendali dari Argentina, Gustavo Alfaro, 60, yang meinggalkan pasukan selepas Ecuador tersingkir di peringkat kumpulan pada Piala Dunia di Qatar.Tricolor menduduki tempat ketiga dalam Kumpulan A dengan hanya satu kemenangan, 2-0 ke atas tuan rumah Qatar, kemudian dibimbing oleh Sanchez.Sanchez bermula sebagai jurulatih di akademi remaja Barcelona berusia 21 tahun. Dia berpindah ke Akademi Aspire di Qatar pada 2006 dan melatih pasukan kumpulan umur kebangsaan sebelum mengambil alih pasukan senior pada 2017.Perlawanan pertamanya mengendalikan Ecuador ialah dua perlawanan persahabatan menentang Australia di Sydney dan Melbourne pada 24 dan 28 Mac.-AFP


Terengganu catat kemenangan sulung

KUALA LUMPUR, 12 Mac- Selepas mengharungi empat perlawanan, Terengganu akhirnya meraih kemenangan sulung dalam kempen Liga Super 2023 dengan mengatasi PDRM yang beraksi dengan 10 pemain 1-0 di Stadium Sultan Mizan Zainal Abidin di Kuala Nerus, malam tadi.Pada pertembungan itu, kedua-dua pasukan terikat tanpa jaringan pada separuh masa pertama dengan penjaga gol PDRM Mohamad Ramdhan Ab Hamid dilayangkan kad merah selepas mengasari penyerang tuan rumah Jordan Mintah menghampiri waktu rehat.Situasi itu memaksa Ketua Jurulatih PDRM Azzmi Aziz membuat pertukaran dengan “mengorbankan” pemain tengah Kyaw Min Oo untuk membawa masuk penjaga gol gantian Willfred Jabun bagi mengharungi baki 45 minit kedua perlawanan.

(Pemain Terengganu FC Nik Muhammad Sharif Haseefy Mohd Lazim (dua kanan) diasak dua pemain PDRM FC pada perlawanan Liga Super Malaysia 2023 di Stadium Sultan Mizan Zainal Abidin/Foto Bernama)

Beraksi dengan 10 pemain ternyata memberi kesan kepada PDRM yang bertungkus lumus mempertahankan gawang daripada dibolosi, namun Terengganu tetap berjaya meledak gol kemenangan menerusi Sardor Kulmatov pada minit ke-76.Kedudukan 1-0 kekal sehingga wisel penamat sekali gus menghadiahkan tiga mata buat skuad kendalian Tomislav Steinbruckner untuk Skuad Penyu memanjat keluar daripada kedudukan tercorot ke posisi keenam liga dengan mengumpul empat mata manakala PDRM yang berkongsi mata sama di tempat ketujuh.

JDT gah di persada ligaSementara itu, Kelantan menjadi mangsa terbaharu Johor Darul Ta’zim (JDT) apabila dibelasah 5-1 pada aksi sebelah petang di Stadium Sultan Ibrahim di Iskandar Puteri.Ia kemenangan keempat berturut-turut Harimau Selatan sekali gus menyaksikan skuad bimbingan Esteban Solari mengukuhkan kedudukan di persada liga dengan mengumpul 12 mata.

JDT cemerlang mendahului 3-0 di babak pertama selepas penyerang import dari Brazil Diogo Luis Santo menyempurnakan sepakan penalti walaupun berjaya ditampan Nik Mohd Amin Ahmad pada minit ketiga diikuti jaringan Endrick Dos Santos (minit ke-26) dan Fernando Forestieri pada minit ke-35.Bersambung babak kedua, Juara Liga Super sembilan kali berturut-turut itu melebarkan penguasaan selepas Juan Muniz menyumbat gol keempat menerusi rembatan dari luar kotak penalti sebelum Kelantan memperoleh gol sulung hasil sepakan penalti Leonardo Rolon pada minit ke-69.Pemain muda sensasi, Arif Aiman Mohd Hanapi turut mencetak nama penjaring pada lewat permainan menerusi sepakan penalti pada minit ke-82 untuk mengesahkan kemenangan bergaya JDT di laman sendiri.Dalam pada itu, aksi Negeri Sembilan dan Kuala Lumpur City di Stadium Tuanku Abdul Rahman di Paroi terpaksa ditangguhkan akibat cuaca buruk dan keadaan padang yang ditakungi air.Menurut kenyataan Liga Bolasepak Malaysia (MFL), tarikh baharu perlawanan akan dimaklumkan dalam masa terdekat.-BERNAMA


Pearly-Thinaah gagal ke aksi akhir Terbuka Jerman

(FOTO FB Badminton Association of Malaysia-BAM)

KUALA LUMPUR, 12 Mac- Hasrat beregu wanita utama negara, Pearly Tan-M. Thinaah melangkah ke final Terbuka Jerman 2023 tidak kesampaian selepas tewas kepada pilihan pertama kejohanan, Nami Matsuyama-Chiharu Shida dari Jepun pada aksi separuh akhir awal pagi tadi (Sabtu malam di Jerman). Dalam kejohanan yang berlangsung di Mulheim itu menyaksikan beregu nombor enam dunia, Pearly-Thinaah terpaksa akur apabila mudah ditundukkan 24-22, 21-13 dalam perlawanan selama 42 minit.Mengikut rekod pertemuan sebelum ini, Pearly-Thinaah yang juga pilihan ketiga kejohanan pernah melakukan perhitungan bersama Nami-Chiharu sebanyak tujuh kali, namun menewaskan pasangan Jepun itu sekali sahaja iaitu pada Kejohanan Terbuka Perancis 2022 pada Oktober tahun lepas. Nami-Chiharu yang kini menghuni nombor dua dunia, akan bertemu Baek Ha Na-Lee So Hee dari Korea Selatan yang juga pilihan kelapan kejohanan pada pentas final, yang dijangka berlangsung pada 12 tengah malam ini waktu Malaysia, dalam usaha merebut gelaran musim ini. Kini, fokus Pearly-Thinaah yang juga juara Terbuka Perancis 2022 ialah menghadapi saingan All England 2023 yang akan membuka tirai pada Selasa ini (14 Mac) apabila dijadual bertemu pasangan Jepun, Mayu Matsumoto-Wakana Nagahara pada pusingan pertama.-BERNAMA

(Beregu wanita negara Pearly Tan-M. Thinaah)


Malayan Tigress berdepan misi wajib menang menentang Myanmar

KUALA LUMPUR, 11 Mac - Ketua jurulatih skuad wanita bawah 20 (B-20) tahun negara, Cameron Ng berkata anak buahnya perlu lebih tenang dan bermain sebagai satu pasukan untuk mengatasi Myanmar dalam kempen kelayakan Piala Asia Wanita B-20 di Stadium Smart RSN, Phnom Penh esok.Pada aksi pertama bertemu tuan rumah semalam, skuad negara akur dengan kekalahan, 0-1 dan bakal menyaksikan perlawanan lebih sukar untuk aksi seterusnya esok."Pada saya pasukan kena tenang sikit, semalam kita seolah-olah memaksa diri dalam permainan, kalau kita tenang kita akan bermain dengan baik, sebab pemain dah faham sistem cara nak main."Saya tak akan buat banyak perubahan dari segi sistem permainan pasukan. Saya fikir kami perlu melakukan perkara yang betul."Myanmar secara fizikalnya mereka kuat dan pantas. Jadi kami kena berhati-hati, tapi paling penting perlu fokus kepada perancangan permainan kami. Kami tahu kami boleh bermain dan bagi persembahan yang baik," katanya.Bagi merealisasikan misi layak ke pusingan seterusnya, skuad Malayan Tigress bukan sahaja wajib menang perlawanan ini, tetapi perlu menewaskan Myanmar sekurang-kurangnya 2-0."Bagi saya, kami perlu lebih tenang (berdepan Myanmar). Jika kami tenang, saya fikir kami boleh buat lebih baik kerana pemain sudah faham dengan sistem yang kami main," katanya.Kekalahan kepada Kemboja menyaksikan skuad negara menghuni tangga terbawah kumpulan tanpa sebarang mata, manakala Myanmar yang mengatasi Kemboja 2-0 pada aksi pertama, sekali gus menghuni kedudukan teratas dengan tiga mata.

Pemain negara (jersi kuning) melakukan percubaan ketika menentang Kemboja pada kempen kelayakan Piala Asia Wanita B-20.


KBS sedia bantu mudahkan atlet import e-Sport peroleh visa

KUALA LUMPUR, 11 Mac - Kementerian Belia dan Sukan (KBS) bersedia membantu atlet e-Sukan dari luar negara bagi memperoleh Visa untuk beraksi di Liga Profesional Mobile Legend Bang-Bang Malaysia (MPL MY).Menterinya, Hannah Yeoh berkata usaha itu akan dilaksanakan dengan kerjasama pelbagai agensi dan pihak yang terlibat."Sekiranya perkara itu diberi atau dibawa ke perhatian KBS, kita akan usahakan dengan bantuan antara agensi," katanya ringkas kepada RTM selepas mengadakan lawatan ke Liga MPL di sini hari ini.Beliau mengulas demikian susulan beberapa atlet Liga MPL dari luar negara menghadapi kesukaran memperolehi VISA untuk menyertai kejohanan.Sementara itu, Ketua Pegawai Eksekutif Impact Integrated, Ahmed Faris Amir akan bekerjasama rapat bersama KBS bagi mencari jalan penyelesaian kepada isu berkenaan."kita akan dapatkan tarikh pertandingan e-sport di Malaysia yang melibatkan pemain dari luar negara dan memastikan proses untuk mereka masuk ke negara kita dipermudah."Sebab pada penghujungnya, e-sport sebahagian daripada pelancongan dan menyumbang banyak kepada hasil kasar dalam negeri, jadi kalau kita tidak memudahkan pemain luar negara untuk masuk ke Malaysia, kita akan rugi," katanya.


Pasukan Israel di Piala Dunia tidak gugat pendirian Indonesia

JAKARTA, 11 Mac - Pendirian Indonesia terhadap isu Palestin tidak akan tergugat meskipun pasukan Israel menyertai kejohanan bola sepak Piala Dunia Bawah 20 Tahun (B-20) yang akan berlangsung di republik itu, menurut Kementerian Luar.Jurucakap kementerian Teuku Faizasyah berkata penyertaan semua pasukan dan peraturan kejohanan edisi 2023 ditetapkan oleh Persekutuan Bola Sepak Antarabangsa (FIFA).“Pendirian Indonesia terhadap isu Palestin tidak pernah berubah dan sangat konsisten,” katanya pada taklimat mingguan.Beliau berkata demikian apabila ditanya sama ada pelaksanaan kejohanan sebagai tuan rumah akan menggugat pendirian republik terhadap sokongan kepada kemerdekaan Palestin.Indonesia merupakan antara negara yang senantiasa konsisten menyokong perjuangan rakyat Palestin di semua platform seperti mesyuarat Pertubuhan Bangsa-Bangsa Bersatu dan kumpulan negara G20, katanya.Kejohanan Piala Dunia B-20 bakal bermula dari 20 Mei hingga 11 Jun membabitkan 24 negara dan berlangsung di enam lokasi iaitu Jakarta, Palembang, Bandung, Solo, Surabaya dan Bali.Persiapan kejohanan sedang berjalan termasuk pemberian visa dan pengibaran bendera Israel yang diseliakan oleh Kementerian Koordinator Bidang Politik, Hukum dan Keamanan, kata Teuku Faizasyah.Pada Dis 2020, FIFA membatalkan kejohanan Piala Dunia B-20 edisi 2021 susulan pandemik COVID-19 dan melantik Persatuan Sepak Bola Seluruh Indonesia sebagai penganjur pertandingan edisi 2023.- BERNAMA

(Teuku Faizasyah/FOTO Persatuan Sepak Bola Seluruh Indonesia)


KBS perkenal Kod Sukan Selamat

PETALING JAYA, 11 Mac-Kementerian Belia dan Sukan (KBS) akan memperkenalkan Kod Sukan Selamat Rabu ini yang merangkumi aspek keselamatan gangguan seksual, buli dan keganasan.Menurut Menterinya, Hannah Yeoh kod yang sebelum ini dalam fasa penelitian, kini sudah sedia untuk dilaksanakan sepenuhnya oleh pihak kementerian.Jelasnya lagi, isu sukan selamat ini bukan hanya untuk wanita sahaja, tetapi turut melibatkan golongan lelaki.Kod itu yang merangkumi tatacara kelakuan bakal diguna pakai untuk mengendalikan aduan mengenai gangguan seksual dalam industri sukan sebelum digantikan dengan Akta Sukan Selamat pada masa akan datang.

(Menteri Belia dan Sukan, Hannah Yeoh/Foto RTM)


PSG bida Stadium State de France

PARIS, 11 Mac-Kelab gergasi Ligue 1, Paris Saint-Germain (PSG) mengesahkan mereka antara pihak yang berminat untuk membeli Stadium Stade de France.Kelab tersebut dilaporkan telah menghantar bidaan untuk mendapatkan stadium tersebut.Kerajaan Perancis sebelum ini dilaporkan membuka bidaan stadium terbesar di negara itu dengan harga sekitar €600 Euro.Stadium yang boleh berkapasiti 81,500 tempat duduk akan digunakan bagi penganjuran Sukan Olimpik Paris 2024.Menurut Menteri Sukan Perancis, Amelie Oudea-Castera penjualan stadium itu merupakan satu pilihan atau memberikan konsesi operasi stadium baharu.Media tempatan melaporkan bidaan tersebut akan tamat pada 27 April 2023.Stadium State de France pernah menjadi gelanggang perlawanan akhir Piala Dunia 1998 dan tiga perlawanan akhir Liga Juara sejak tahun 2000.-AFP


Pearly Tan-M.Thinaah tempah slot separuh akhir Terbuka Jerman

KUALA LUMPUR, 11 Mac- Gandingan beregu wanita Pearly Tan-M.Thinaah muncul selaku wakil tunggal negara yang berjaya menempah slot ke peringkat separuh akhir Terbuka Jerman 2023 di Mulheim.Terdahulu dalam aksi suku akhir, beregu nombor enam dunia itu tidak mempunyai masalah untuk menundukkan pasangan dari Jepun, Mayu Matsumoto-Wakana Nagahara 21-17, 18-21, 21-11 pada Jumaat.Keputusan itu menyaksikan juara Sukan Komanwel 2022 itu akan membuat perhitungan bersama beregu Jepun Nami Matsuyama-Chiharu Shida yang juga pilihan pertama kejohanan, dijangka pada pukul 12.00 tengah malam ini waktu Malaysia, dalam usaha menempah tiket ke final Terbuka Jerman pada edisi kali ini. Mengikut rekod pertemuan sebelum ini, Pearly-Thinaah yang juga pilihan ketiga kejohanan hanya pernah menewaskan Nami-Chiharu sekali iaitu pada Kejohanan Terbuka Perancis 2022, sebelum tewas kepada beregu yang berada di ranking kedua dunia itu sebanyak tujuh kali. Sementara itu beregu campuran negara, Chen Tang Jie-Toh Ee Wei tewas kepada pasangan yang berada pada ranking ke-14 dunia, Kim Won Ho-Jeong Na Eun dari Korea Selatan, 20-22, 14-21 dalam pertembungan peringkat suku akhir yang berlangsung selama 41 minit.


Batista diumum pengendali baharu Venezuela

CARACAS, 11 Mac- Jurulatih Argentina, Fernando Batista dilantik sebagai Ketua jurulatih baharu Venezuela pada Jumaat, dua hari selepas peletakan jawatan mengejut Jose Pekerman.Batista 52 tahun tidak hadir pada sidang media mengumumkan pelantikannya oleh Presiden Persekutuan Bola sepak Venezuela (FVF), Jorge Gimenez.Batista sebelum ini yang merupakan pembantu Pekerman bakal membuat penampilan pertama sebagai ketua jurulatih Venezuela pada perlawanan persahabatan menentang Arab Saudi dan Uzbekistan pada 24 dan 28 Mac ini di Jeddah.Sementara itu, Presiden FVF, Jorge Gimenez enggan mengulas butiran terma perjanjian berhubung pemergian Pekerman dan ejennya, Pascual Lezcano yang turut dilantik sebagai pengurus pasukan Venezuela."Biarkan para peguam melaksanakan kerjanya", kata Gimenez.Menurut Media Argentina, Pekerman meletakkan jawatan kerana masalah gaji oleh FVF dan tidak berpuas hati dengan persekitaran kerja.Manakala media Venezuela pula melaporkan terdapat unsur peneyelewengan pengurusan Lezcano yang dikesan ketika sesi audit.Sama ada Pekerman atau FV belum mengulas isu tersebut secara terbuka.Pekerman meletakkan jawatan sebagai jurulatih Venezuela hanya selepas 15 bulan ketika bermulanya kempen kelayakan Piala Dunia Amerika Selatan 2026.-AFP

(Fernando Batista bersama Jose Pekerman/Foto AFP)


Jordan Thompson lakar kejutan singkirkan Tsitsipas

(Pemain Australia, Jordan Thompson / AFP)

INDIAN WELLS, 11 Mac- Pemain bukan pilihan Australia, Jordan Thompson mengejutkan pemain ranking ketiga Stefanos Tsitsipas 7-6, (7/0), 4-6, 7-6 (7/5) pada Jumaat, untuk mengesahkan kemaraan ke pusingan ketiga di Indian Wells Masters.Ia merupakan kemenangan kedua dalam kariernya ke atas 10 pemain terbaik dunia.Thompson, 28, menduduki tempat ke-87 dunia, memperoleh kejutan apabila pukulan depan daripada Tsitsipas tersasar pada mata perlawanan pertama."Saya bersyukur kerana bola terakhir keluar, saya fikir ia sudah masuk," Thompson memberitahu peminat di gelanggang.Thompson memperoleh kemenangan pertamanya ke atas Tsitsipas dalam tiga pertemuan, menamatkan peluang pemain Greece itu untuk naik ke nombor satu dunia sepanjang "Sunshine Double" Indian Wells dan Terbuka Miami berikutnya, kedua-duanya bersama Kejohanan WTA dan ATP Masters 1000.Bagi Tsitsipas ia adalah satu lagi 'kejatuhan perit' buatnya selepas berjaya mara ke perlawanan akhir Terbuka Australia pada Januari.Dia meninggalkan Melbourne dengan bertenaga walaupun tumbang kepada Novak Djokovic dalam perlawanan kejuaraan, tetapi tidak lama selepas itu mengalami kecederaan bahu.Beraksi pada kejohanan pertamanya sejak tersingkir di pusingan kedua di Rotterdam, Tsitsipas mengakui awal minggu ini bahawa dengan bahunya yang masih mengganggunya, dia tidak menaruh harapan tinggi untuk merangkul mahkota Masters 1000 ketiga.Thompson, yang menewaskan veteran Perancis, Gael Monfils pada pusingan pertama, selepas ini akan berdepan sama ada pilihan ke-32, wakil AS Maxime Cressy atau pemain kelayakan Chile, Alejandro Tabilo.-AFP

(Jordan Thompson bersalaman dengan Stefano Tsitsipas selepas aksi pusingan kedua Indian Wells Masters pada Jumaat / AFP)


Serie A: Spezia kejutkan Inter Milan

MILAN, 11 Mac-Inter Milan terlepas peluang bagi mengurangkan kelebihan pendahulu, Napoli selepas tewas mengejut kepada pasukan bergelut di ambang penyingkiran, Spezia.Gol daripada Daniel Maldini dan M'Bala Nzola memberi kemenangan sekali gus menjarakkan kedudukan Spezia dari zon penyingkiran liga.Kekalahan kepada Spezia mematikan harapan Inter bagi mengejar Napoli yang selesa di persada liga.Napoli kini 15 mata di hadapan Inter yang berada di tangga kedua berkelebihan satu perlawanan.Inter terpaksa membayar harga yang mahal selepas gagal mengambil peluang terhidang apabila penyerangnya, Lautaro Martinez gagal menyempurnakan sepakan penalti yang berjaya diselamatkan penjaga gol Spezia, Bartlomiej Dragowski pada minit ke-15.Spezia menjaringkan gol pertama pada minit ke-55 hasil jaringan Daniel Maldini hasil rembatan rendah di sebelah kanan pintu gol Inter Milan.Inter kembali menyamakan kedudukan pada minit ke-62 melalui sepakan penalti yang disempurnakan oleh Romelu Lukaku.Kegembiraan Inter tidak bertahan lama apabila Spezia menjaringkan gol kemenangan hasil sepakan penalti yang disempurnakan oleh M'Bala Nzola pada minit ke-68.Gol itu memberikan Spezia kemenangan pertama menentang Inter Milan dalam enam pertemuan sebelum ini.-AFP


Hakim Danish teruja sertai Piala Red Bull MotoGP Rookies 2023

SEPANG, 10 Mac- Pelumba muda negara, Muhammad Hakim Danish Ramli akui teruja untuk merasai cabaran baharu perlumbaan Red Bull MotoGP Rookies Cup 2023.Saingan dijadual bermula di Litar Antarabangsa Algarve di Portimao, Portugal pada 25 hingga 26 Mac ini."Saya berlatih di Malaysia dan buat persiapan yang baik untuk hadapi saingan seterusnya.Saya harap saya dapata lakukan yang terbaik nanti mewakili negara," kata Hakim kepada pemberita RTM yang ditemui di Lapangan Terbang Antarabangsa Kuala Lumpur (KLIA).Pelumba berusia 15 tahun itu akan menyertai sesi ujian pramusim di Portimao pada Rabu and Khamis depan sebelum memulakan cabaran sebenar dalam dua perlumbaan pusingan pertama.

(Muhammad Hakim Danish ditemui pemberita RTM di KLIA, hari ini)


Andy Murray berjaya kekalkan rekod tanpa kalah

CALIFORNIA, 10 Mac- Juara Grand Slam tiga kali, Andy Murray berjaya mengekalkan rekod tanpa kalah musim ini selepas menundukkan Tomas Martin Etcheverry dengan keputusan 6-7, 6-1 dan 6-4 menerusi aksi Tenis Terbuka Indian Wells.Kemenangan itu membolehkan beliau melangkah ke pusingan kedua kejohanan.Dalam aksi tersebut Murray bermula perlahan apabila tewas pada set pertama namun berjaya bangkit diset kedua dan seterusnya.Menanti Murray dipusingan berikutnya ialah Pablo Carreno Busta dari Sepanyol.Sementara itu, pemain Austria, Dominic Thiem tewas dalam aksi menentang pemain bukan pilihan dari Perancis, Adrian Mannarino 4-6, 6-4 dan 7-6.Thiem, yang menghuni ranking ketiga dunia pada 2020 kini berada di kedudukan ke-102 dan hanya memenangi satu perlawanan setakat ini pada musim 2023.-REUTERS


Tujuh pemain Mobile Legend negara bakal beraksi di Kemboja

KUALA LUMPUR, 10 Mac - Jawatankuasa pemilihan Sukan Olimpik Malaysia (MOM), telah memuktamadkan senarai atlet untuk bertanding di Sukan SEA ke-32 di Kemboja pada 12-14 Mei nanti.Seramai tujuh pemain dipilih manakala tiga lagi memikul tugas sebagai Ketua Jurulatih, pembantu dan penganalisis.Sesi pemilihan yang berlangsung pada minggu lepas menyaksikan 55 peserta mengambil bahagian.Uniknya barisan pemain kali ini membabitkan beberapa kelab dan bukannya satu kelab tunggal seperti sebelum ini.Antara pemain yang terpilih ialah Muhammad Danial Mohamad Fuad, Idreen Abdul Jamal dan Mohamad Zul Hisham Mohd Noor yang pernah mewakili pada edisi di Vietnam turut tersenarai pada temasya kali ini.Manakala selebihnya adalah pemain baharu daripada Kelab RSG, HomeBois dan Team Haq.


Sukan Olimpik Paris: Fasa pertama 3.25 juta tiket terjual

PARIS, 10 Mac - Sebanyak 3.25 juta tiket Sukan Olimpik Paris 2024 berjaya dijual dalam fasa pertama, menurut penganjur pada Khamis.Buat pertama kali dalam sejarah Olimpik, tiket tersedia menerusi satu platform dengan dijual dalam bentuk pek selama tiga minggu untuk fasa pertama, menyaksikan peminat dari 158 negara dan wilayah mendaftar untuk jualan, lapor Xinhua."Sambutan orang ramai terhadap fasa pertama penjualan tiket benar-benar luar biasa. Dengan lebih 3.2 juta tiket terjual dalam masa kurang daripada tiga minggu, sambutan melebihi jangkaan dan kami amat berterima kasih," kata presiden Paris 2024 Tony Estanguet.Tiket untuk mendaki dan gaya bebas BMX habis dijual pada hari pertama, manakala tiket untuk sukan lawan pedang, judo, dan berbasikal trek semuanya habis dalam tempoh beberapa hari sahaja.

Bagi Sukan Olimpik, sejumlah 10 juta tiket akan dijual, manakala 80 peratus daripadanya akan tersedia melalui platform tiket rasmi.Fasa jualan seterusnya, khusus untuk tiket individu, perlu mendaftar dari 15 Mac hingga 20 April.Baki tiket akan tersedia berdasarkan siapa cepat dia dapat.Selain itu, sejumlah 70,000 tiket untuk majlis perasmian yang diadakan di Sungai Seine juga akan dijual dalam fasa kedua. - BERNAMA


TFC rombak skuad barisan hadapan berdepan PDRM FC

KUALA NERUS, 10 Mac - Ketua jurulatih Terengganu FC (TFC) Tomislav Steinbruckner membayangkan akan merombak skuad di barisan hadapan sebagai persediaan bertemu PDRM FC dalam saingan Liga Super di Stadium Sultan Mizan Zainal Abidin (SSMZA) malam esok.Pengendali kelahiran Croatia itu berkata selepas tiga perlawanan, skuad Penyu masih dibelenggu masalah ketumpulan penyudah yang mengakibatkan pasukan itu gagal meledak sebarang gol dalam tiga perlawanan lepas berdepan Johor Darul Ta'zim , Kedah Darul Aman FC dan Kuala Lumpur City FC.Justeru beliau membayangkan bakal menurunkan pemain import kelahiran Ghana, Jordan Mintah sebagai penyerang utama selepas Adisak Kraisorn dan Ivan Mamut gagal mempamerkan prestasi yang diharapkan."Kami tidak menjaringkan gol dalam tiga perlawanan sebelum ini. Tugas saya untuk mencari penyelesaian dan Mintah satu daripada penyelesaian kerana Ivan dan Adisak, mereka bermain dengan baik namun masih tidak menjaringkan gol,” katanya kepada pemberita pada sesi latihan di Kompleks Sukan Gong Badak di sini.

(Ketua jurulatih Terengganu FC (TFC) Tomislav Steinbruckner/ Foto FB Terengganu FC)

Selain Mintah, Steinbruckner yang mesra dipanggil Tommy juga dijangka menurunkan pemain tengah import Habib Haroon yang sudah pulih daripada kecederaan.Menurut beliau kehadiran Habib sebagai pengemudi posisi tengah sedikit sebanyak melegakan dan menambah keyakinan TFC untuk mendapatkan kemenangan pertama malam esok."Faiz Nasir juga sudah semakin pulih (daripada kecederaan) setakat ini, sudah tentu saya akan pertimbangkan dan mungkin akan beri beliau peluang untuk beraksi pada Sabtu ini,” katanya.Dalam pada itu Tommy turut mengingatkan pemain supaya sentiasa menjaga emosi dan moral ketika di atas padang supaya tidak berlaku insiden tidak diingini yang menyebabkan impak buruk terhadap pasukan. -BERNAMA


Terbuka Jerman: Pasangan Aaron-Wooi Yik tewas, Pearly-Thinaah mara

(Beregu wanita, Pearly Tan-M. Thinaah menempah tempat ke saingan suku akhir TerbukaJerman)

KUALA LUMPUR, 10 Mac - Penyandang juara dunia beregu lelaki, Aaron Chia-Soh Wooi Yik berdepan satu lagi kegagalan selepas gagal mara ke suku akhir Terbuka Jerman di Mulheim.Pasangan nombor dua dunia itu tewas secara mengejut 13-21, 18-21 kepada pasangan nombor 25 dunia, Akira Koga-Taichi Sato dari Jepun pada pusingan kedua kejohanan Super 300 awal hari ini (Khamis di Jerman).Pasangan Jepun itu akan menentang Jeppe Bay-Lasse Molhede dari Denmark pada saingan peringkat lapan terakhir, lewat hari ini.Keputusan itu menyaksikan Aaron-Wooi Yik kini menyertai senarai pemain perseorangan lelaki, Lee Zii Jia, Goh Jin Wei (perseorangan wanita) dan Ong Yew Sin-Teo Ee Yi, yang kesemuanya tewas dalam saingan pusingan kedua.

(Beregu lelaki negara, Aaron Chia-Soh Wooi Yik gagal mara ke suku akhir Terbuka Jerman)

Sementara itu, beregu wanita, Pearly Tan-M. Thinaah menyingkirkan pasangan Scotland, Julie Macpherson-Ciara Torrance dengan keputusan 21-18, 21-15 dalam masa 39 minit, untuk menempah tempat ke saingan suku akhir kejohanan.Beregu nombor enam dunia itu akan dicabar oleh pasangan dari Jepun, Mayu Matsumoto-Wakana Nagahara.Satu lagi wakil Malaysia di saingan suku akhir ialah beregu campuran Chen Tang Jie-Teoh Ee Wei, yang menewaskan pemain Korea Selatan Seo Seung Jae-Chae Yu Jung 21-11, 24-22, dan mereka nanti akan bertembung satu lagi pasangan Korea Selatan, Kim Won Ho-Jeong Na Eun. -BERNAMA


Zii Jia tersingkir pada pusingan kedua Terbuka Jerman

KUALA LUMPUR, 9 Mac- Pemain perseorangan lelaki profesional negara, Lee Zii Jia, masih bergelut dengan prestasi merudum apabila tersingkir pada pusingan kedua Terbuka Jerman, malam tadi.Pemain nombor empat dunia itu gagal menepati jangkaan sebagai pilihan utama kejohanan apabila tewas kepada pemain nombor 49 dunia dari Taiwan, Lee Chia Hao, 21-15, 20-22, 21-23 pada pertarungan selama 57 minit di Mulheim.Pemain Taiwan itu mara ke suku akhir dengan menentang pemain Hong Kong, Lee Cheuk Yiu, hari ini.Zii Jia, juara All England pada 2021, memulakan kempen  kejohanan berstatus Sper 300 Jelajah Dunia BWF itu dengan menewaskan pemain Denmark, Magnus Johannesen, 21-11, 21-5.Sejak menjuarai Terbuka Thailand tahun lalu, Zii Jia masih belum meraih sebarang kejayaan musim ini.Pemain berusia 24 tahun ini memulakan musim 2023 tanpa layak ke suku akhir pada tiga kejohanan apabila tersingkir pada pusingan pertama Terbuka Malaysia dikuti pusingan kedua masing-masing pada Terbuka India dan Masters Indonesia.Tanpa bimbingan jurulatih, Zii Jia, dijangka menyertai All England di Birmingham pada 14 hingga 19 Mac ini dan Terbuka Switzerland di Basel dari 21 hingga 26 Mac ini.Sementara itu, pemain perseorangan wanita negara, Goh Jin Wei, turut ditunjukkan jalan keluar pada pusingan kedua oleh pemain Thailand, Pornpawee Chochuwong, 13-21,10-21.Bagaimanapun, kem negara diceriakan oleh beregu campuran negara, Chen Tang Jie-Teoh Ee Wei apabila melangkah ke suku akhir dengan mengejutkan pilihan kedua Seo Seung Jae-Chae Yu Jung dari Korea Selatan, 21-11, 24-22.Wakil negara itu akan berdepan dengan gandingan Korea Selatan, Kim Won Ho-Jeong Na Eun, bagi merebut slot separuh akhir, hari ini.-BERNAMA


Nafuzi bangga prestasi KDA FC

ALOR SETAR, 9 Mac- Ketua Jurulatih Kedah Darul Aman FC (KDA FC) Nafuzi Zain berbangga dengan keseluruhan prestasi yang dipamerkan pemain, meskipun pasukan itu tewas 3-4 kepada Penang FC pada perlawanan Piala FA di Stadium Darul Aman, malam tadi.Mengakui corak permainan yang ditonjolkan pada perlawanan itu adalah lebih baik daripada beberapa perlawanan sebelum ini, beliau berkata banyak peluang berjaya dicipta Sang Kenari menerusi hantaran cantik pada kebanyakan posisi, namun nasib tidak menyebelahi pasukan.Menurut Nafuzi, "perasaan saya seronok dan kecewa, ia disebabkan kita tidak layak ke pusingan seterusnya. Untuk prestasi yang ditampilkan saya rasa ia sangat baik setakat empat perlawanan dan persembahan ini semua pemain melakukan tugas yang baik. Kita dah cuba yang terbaik namun rezeki tidak menyebelahi kita," katanya di sini.Pada perlawanan itu, tuan rumah tewas kepada Penang FC menerusi penentuan sepakan penalti 4-3 selepas terikat 2-2 sehingga tamat perlawanan masa tambahan.Susulan kekalahan itu, Mohd Nafuzi memohon maaf kepada penyokong kerana pasukan telah tersingkir daripada saingan Piala FA.


Piala FA: Penang FC lakar kejutan

ALOR SETAR, 9 Mac-Kedah Darul Aman, KDA FC menerima kejutan apabila tersingkir awal daripada kejohanan musim ini selepas tewas 4-3 kepada Penang FC dalam aksi di Stadium Darul Aman, malam tadi.  Kedua-dua pasukan terikat dua sama pada aksi 90 minit menyebabkan perlawanan berlanjutan ke masa tambahan dan sepakan penalti. Beraksi di hadapan kira-kira 13,000 penyokong Hijau Kuning, KDA FC tampil dengan aksi penuh bersemangat untuk melakar kemenangan di laman sendiri. Kesungguhan skuad Kenari berhasil apabila Manuel Ott berjaya menjaringkan gol pendahuluan seawal minit ke-8.Bagaimanapun, jaringan tersebut tidak bertahan lama apabila penyerang import Penang, Giovane Gomes berjaya menyamakan kedudukan pada minit ke 21 selepas menolak masuk bola muntah. Keputusan 1-1 kekal sehingga tamat separuh masa pertama.Perlawanan mula menjadi rancak pada separuh masa kedua apabila kedua-dua pasukan saling menyerang namun Penang mengejutkan ribuan penyokong tuan rumah apabila pemain import mereka, Soony Saad meledak gol kedua pada minit ke-68.Tersentak dengan gol itu, Kedah bangkit mengandakan asakan bertubi-tubi ke kubu pasukan lawan.Hasilnya Manuel Ott berjaya menjaringkan gol penyamaan pada minit akhir permainan bagi mengheret perlawanan ke masa tambahan.Kedua-dua pasukan terus buntu mencari jaringan kemenangan sekaligus memaksa perlawanan diheretkan ke penentuan sepakan penalti. Penjaga gol Penang, Syafiq Afifi muncul wira apabila menafikan dua sepakan penalti daripada Lee Tuck dan Bojan Ciger sekaligus menyaksikan Penang FC menang dengan keputusan 4-3 untuk mara ke pusingan kedua.

(Aksi KDA FC dan PENANG FC pada perlawanan Piala FA di Stadium Darul Aman)


Piala FA 2023: Perak terus dirundung malang

IPOH, 8 Mac- Perak FC terus berputih mata selepas tewas 1-2 kepada Sri Pahang FC dalam saingan Piala FA malam tadi.Keputusan itu sekali gus membolehkan Sri Pahang FC layak ke pusingan kedua kejohanan.Pada perlawanan berlangsung di Ipoh itu, tuan rumah terlebih dahulu berada di hadapan pada minit ke-34 menerusi jaringan penyerang import, Christian Obiozor.Bersambung pada separuh masa kedua, pasukan Perak FC terpaksa bermain dengan 10 orang selepas pemain tengah, Fadhil Idris dilayangkan kad merah selepas mengutip kad kedua perlawanan pada minit ke-67.Peluang tersebut dimanfaatkan oleh pasukan pelawat dengan jaringan penyamaan oleh Abdul Malik Mat Arif pada minit ke-82.Gawang Perak FC terus diasak pada minit akhir perlawanan sebelum Sri Pahang FC dihadiahkan sepakan penalti selepas kekasaran dilakukan pemain tuan rumah ke atas Muhammad Baqiuddin ShamsudinStefano Brundo tidak melepaskan peluang menjaringkan gol kemenangan Sri Pahang FC menerusi sepakan penalti.Ditemui selepas perlawanan, Datuk Lim Teong Kim sedikit kecewa dengan keputusan tersebut namun tetap memuji persembahan anak buahnya yang dilihat lebih baik berbanding perlawanan sebelum ini. "Daripada satu segi, pemain bermain bersungguh-sungguh. Ini adalah satu perkara yang baik tentang pemain Perak", katanya.Sementara itu, Ketua Jurulatih Sri Pahang FC, Fandi Ahmad pula lega dengan keputusan yang diraih pasukannya."Para pemain tidak berputus asa, kami gembira dapat menjaringkan gol pada minit akhir permainan, kita belum kalah sehingga kini", kata Fandi.

(Aksi penyerang import  Perak FC, Christian Obiozor)


Kelayakan Piala Asia B-20: Malayan Tigress sedia mengaum

SEPANG, 8 MAC-Skuad Malayan Tigress negara mampu menampilkan aksi cemerlang pada kempen Kelayakan Bola Sepak Piala Asia Bawah 20 Tahun 2024 yang akan berlangsung di Pnom Penh, Kemboja.Ketua Jurulatihnya, Cameron Ng berkata, beliau berpuas hati dengan barisan pemain yang dipilih dan optimis dapat melakar kemenangan ke atas tuan rumah pada aksi pembukaan Kumpulan G, Jumaat ini.Menurut Cameron, keyakinannya itu berdasarkan komitmen tinggi yang dipamerkan anak buahnya sepanjang persiapan pasukan."Persiapan berjalan lancar.Kita ada kem latihan selama dua minggu. Kami barisan jurulatih berpuas hati dengan persembahan dan latihan yang ditunjukkan pemain", katanya.Skuad wanita B20 negara berlepas ke Kemboja, awal pagi tadi, bakal memulakan kempen Kumpulan G menentang Kemboja pada Jumaat, sebelum menentang Myanmar pada aksi terakhir, Ahad kemudian.Berdasarkan format kejohanan, 8 juara kumpulan akan ke pusingan kedua yang dijadualkan berlangsung 3 hingga 11 Jun depan.Empat daripada lapan pasukan terbaik pula akan meraih slot ke final di Uzbekistan, tahun hadapan. Tekad bantu pasukanSementara itu, penyerang pasukan, Tia Theseira tekad mengguna dan menerapkan pengalamannya beraksi di luar negara untuk bantu rakan sepasukan mencipta kejayaan di Kemboja.Thia yang berpengkalan di Sekolah Antarabangsa Endicott Madrid, Sepanyol merupaan salah seorang pemain Malaysia di luar negara yang dipanggil untuk memperkuat pasukan."Ketika di luar negara, saya perolehi banyak pengalaman dan saya teruja untuk membawa dan berkongsi pengalaman yang saya pelajari kepada pasukan negara", ujar Tia.Tia mengakui, dia pada mulanya berdepan sedikit kesukaran untuk menyesuaikan diri dengan rakan sepasukan, namun kini mereka sudah semakin serasi.

(Ketua Jurulatih Malayan Tigress, Cameron Ng)


KBS tawar dana naik taraf rumput padang bola di setiap negeri

PETALING JAYA, 8 Mac-Kementerian Belia dan Sukan (KBS) menawarkan peruntukan melalui dana geran padanan kepada semua exco belia dan sukan negeri bagi menaik taraf padang bola sepak masing-masing.Menterinya Hannah Yeoh berkata tawaran itu dibuat Januari lepas dan kini pihaknya sedang menunggu maklum balas setiap wakil negeri.Jelas Hannah, setiap negeri perlu memilih satu stadium bagi projek naik taraf dengan penanaman rumput jenis Zeon Zoysia di padang yang terpilih.Namun mereka perlu melakukan penyelenggaraan awal sebelum KBS meluluskan peruntukan.Penyelenggaraan tahunan pula menjadi tanggungjawab kerajaan negeri masing-masing sekiranya mereka memilih untuk menerima tawaran itu."Kita ingin beri tawaran kepada negeri kalau mereka boleh pilih satu stadium bola sepak yang mereka nak naik taraf untuk rumput Zeon Zoysia seperti ini, naik taraf padang iaitu dibuat oleh negeri. Kerajaan persekutuan KBS boleh bagi kos untuk menanam rumput tetapi penyenggelaraan dan selanggara setiap bulan itu balik kepada negeri", ujarnya.Tambahnya, tawaran itu dibuat ketika mesyuarat pertama KBS bersama exco setiap negeri Januari lepas dan keputusan tersebut dijangka dimaklumkan dalam mesyuarat kedua akan datang. Beliau ditemui ketika melawat sesi latihan terakhir skuad Malayan Tigress B-20 di Padang FAM semalam.

(Menteri Belia Dan Sukan, Hannah Yeoh)


Chelsea mara ke suku akhir, menang agregat 2-1

LONDON, 8 Mac- Chelsea berjaya mara ke pusingan suku akhir Liga Juara-Juara Eropah selepas menewaskan seteru, Borussia Dortmund pada pusingan akhir kelompok 16, dengan kemenangan agregat 2-1.Aksi yang berlangsung di Stamford Bridge itu menyaksikan Dortmund membawa bekal satu gol menerusi perlawanan pertama yang lalu.Bagaimanapun, skuad The Blues itu berjaya mengekang taktikal Dortmund dalam aksi 90 minit pada awal pagi tadi.Raheem Sterling membuka tirai jaringan pada penghujung babak pertama menerusi hantaran lintang Chilwell ke dalam kotak penalti.Kemudian, skuad kendalian Graham Potter itu dihadiahkan dua kali sepakan penalti susulan bola terkena tangan pemain pertahanan, Marius Wolf.Kai Havertz yang mengambil tanggungjawab itu, bagaimanapun gagal pada kali pertama selepas bola yang dirembat terkena tiang.Namun, lebih menyakitkan anak buah, Edin Terzić, sepakan kali kedua diberikan atas faktor keberadaan pemain di dalam kotak penalti sebelum bola disepak.Potter menundukkan pandangan, menanti debaran kedua penalti diambil Havertz.Pemain England itu bagaimanapun akhirnya berjaya menyempurnakannya dengan teknik dan sasaran yang sama.

Chelsea hanya memenangi tiga daripada 16 perlawanan sebelum ini untuk jatuh ke tangga ke-10 dalam Liga Perdana dan tunduk awal daripada kedua-dua piala domestik.

(Pengendali, Graham Potter meraikan kemenangan bersama anak buahnya/AFP)

Koleksi bintang mahal mereka muncul tepat pada masanya untuk kekal dalam usaha memburu Piala Eropah ketiga."Terdapat perasaan yang hebat di dalam bilik persalinan. Kami telah melalui tempoh yang sukar dan pertandingan ini amat bermakna untuk kami," kata Potter."Kami mahu mara dan masuk ke peringkat lapan terakhir dan ia menyediakan kami untuk beberapa minggu akan datang."Dortmund tiba di England di belakang kemenangan 10 perlawanan dalam semua pertandingan.Pasukan pelawat dilihat gagal menterjemah taktikal serangan, meski percubaan kapten pasukan, Marco Reus ditampan Kepa Arrizabalaga menidakkan sepakan percuma pada minit ke-16 permainan.

“Kita perlu katakan sepanjang dua perlawanan, Chelsea layak untuk melaluinya,” kata pengendali Dortmund, Edin Terzic.Setakat ini, Chelsea dan Benfica sahaja mengesahkan slot ke suku akhir.Benfica menang besar ke atas Club Brugge, dengan mata agregat 7-1.Awal pagi esok, Bayern bakal membuat perhitungan dengan Paris Saint-Germain (PSG) dan Tottenham Hotspurs pula berdepan kelab liga Itali, AC Milan.


UCL: Chelsea, Dortmund rebut slot ke suku akhir

LONDON, 7 Mac- Chelsea akan turun melayan kunjungan Borussia Dortmund menjelang aksi Liga Juara-Juara Eropah awal pagi esok.Dengan misi bangkit daripada defisit gol dalam pertemuan kedua pusingan 16 terakhir di Stamford Bridge.Skuad kendalian Graham Potter itu sebelum ini tewas tipis 1-0 pada aksi pertama di gelanggang lawan bulan lalu.Pertemuan awal pagi esok penting buat Chelsea dalam usaha mengembalikan semula keyakinan susulan prestasi hambar di bawah era Potter musim ini.Potter yang membimbing The Blues sejak September lalu, berdepan tekanan tinggi selepas pasukannya mencatat beberapa kekalahan serta seri.Namun, tekanan itu kembali reda apabila anak buahnya menamatkan badi dengan kejayaan 1-0 ke atas Leeds United dalam saingan liga, Sabtu lepas.Pemilik kelab dari Amerika Syarikat, Todd Boehly telah berbelanja hampir 300 juta pound Januari lalu bagi memperkuatkan pasukan yang pernah bergelar juara Eropah pada 2021.Namun, usaha itu masih belum berhasil selepas Chelsea hanya mampu menjaringkan 24 gol dalam 25 perlawanan.

Dalam pada itu, Borussia Dortmund pula enggan bergantung sepenuhnya dengan kelebihan satu gol yang dimiliki apabila berdepan Chelsea di London, esok.Skuad kendalian Edin Terzic itu berada dalam keyakinan yang tinggi selepas memenangi 10 perlawanan berturut-turut dalam kejohanan kompetitif musim ini.Namun, Dortmund sedar ia memerlukan sesuatu yang lebih daripada keyakinan, apabila turun memburu kemenangan ke atas mana-mana kelab dari England di London.Kelab dari Jerman itu dalam prestasi terbaik apabila terikat 49 mata dengan pendahulu Bundesliga, Bayern Munich musim ini.-AFP


PSG tanpa Neymar hingga tamat musim, bakal tampil lebih kuat

PARIS, 7 Mac- Neymar berjanji akan kembali lebih kuat selepas Paris Saint-Germain (PSG) mengumumkan pemain tersebut bakal menjalani pembedahan buku lali dan akan diketepikan selama tiga hingga empat bulan.Pemain yang berasal dari Brazil itu mengalami kecederaan di bahagian pergelangan kaki ketika aksi menentang Lille dalam Ligue 1, Februari lalu.Neymar dilaporkan kerap berdepan episod kecederaan buku lali sejak beberapa tahun kebelakangan ini. Kakitangan kelab mengesyorkan agar pemain itu menjalani pembedahan pembaikan ligamen bagi mengelakkan risiko sama berulang.Neymar dalam satu ciapannya di Twitter memaklumkan bahawa dia tidak berkecil hati dengan kecederaan terbarunya."Saya akan kembali lebih kuat," tulisnya dengan emoji tangan berdoa.Kemalangan itu bakal melihat PSG tanpa kelibat bintang itu sehingga penamat musim ini.

Musim Ligue 1 akan tamat pada 3 Jun dan aksi akhir Liga Juara-Juara Eropah, jika PSG berjaya mara, akan berlangsung seminggu kemudian di Istanbul.Neymar yang meledak 18 gol dalam semua pertandingan untuk kelab musim ini, berada pada prestasi terbaik sebelum rehat Piala Dunia.Namun penyerang 31 tahun itu hanya menjaringkan tiga gol dalam sembilan penampilan sejak pulang dari Qatar, di mana buku lalinya turut cedera ketika beraksi untuk Brazil.PSG juga bakal kehilangan Presnel Kimpembe untuk aksi di Munich nanti, dengan pertahanan tengah Perancis itu dijangka tidak dapat bermain sehingga tamat musim ini akibat kecederaan kaki.Pada Sabtu, semasa sambutan gol ke-201 Kylian Mbappe untuk kelab, Neymar dilihat melangkah masuk ke dalam padang dengan topang kaki.Dalam ketiadaannya, Mbappe dan Lionel Messi menjaringkan lapan gol dan empat assist antara mereka dalam tiga perlawanan.-AFP


JDT pesta gol belasah NSFC

SEREMBAN, 7 Mac- Juara Liga Super sembilan kali berturut-turut, Johor Darul Ta'zim (JDT) berpesta gol apabila membelasah Negeri Sembilan FC (NSFC) 7-0 pada aksi Liga Super di Stadium Tuanku Abdul Rahman, Paroi malam tadi.  Skuad Harimau Selatan memulakan perlawanan itu dengan garang, apabila terus melancarkan serangan bertali arus sebelum penyerang JDT.Fernando Martin Forestieri tidak mensia-siakan peluang untuk menjaringkan gol pertama pada minit ke-21, hasil hantaran sepakan percuma Leandro Sebastian Velazquezao.  JDT menerima sepakan itu setelah pemain NSFC, Che Rashid Che Halim, dilayangkan kad kuning akibat mengasari pemain lawan.  Enggan tewas di laman sendiri, pasukan tuan rumah mula menguji benteng pengendali dari Argentina Esteban Solari, namun kelalaian benteng pertahanan memakan diri apabila penyerang JDT, Diogo Luis Santo menambah duka pasukan Jang pada minit ke-41.  Belum sempat anak buah K.Devan memperkemas permainan pada babak kedua, JDT terus menambah derita buat skuad NSFC apabila Fernando Martin menyempurnakan sepakan penalti pada minit ke-49, sebelum Pemain Paling Bernilai (MVP) Anugerah Bola Sepak Kebangsaan 2022, Arif Aiman Mohd Hanapi, menyudahkan hantara Diogo, empat minit kemudian.  Kelekaan anak buah K.Devan terus dihukum Harimau Selatan, apabila pemain pertahanan JDT, La' Vere Corbin Ong menambah gol kelima menerusi tandukan deras jarak dekat yang tidak ditampan penjaga gol NSFC, Sikh Izhan Nazrel Sikh Azman, pada minit ke-67.

Skuad Harimau Selatan terus berpesta gol pada minit ke-74 apabila pemain tengah baharu JDT, Endrick dos Santos menyudahkan gerakan di hadapan pintu gol lawan selepas tidak menerima sebarang tekanan barisan pertahanan skuad Jang, sebelum Corbin Ong terus menambah gol pada minit ke-88, sekali gus mencatat kemenangan JDT di gelanggang lawan.  Ketua Jurulatih NSFC, K. Devan mengakui prestasi yang ditunjukkan pasukannya pada aksi ketiga perlawanan Liga super disebabkan rehat yang tidak mencukupi.  Manakala Ketua jurulatih JDT, Tano Solari melihat pasukannya menunjukkan perkembangan prestasi yang positif.


Guna pendekatan kreatif sampaikan mesej kerajaan kepada belia

KUALA LUMPUR, 6 Mac- Kementerian Belia dan Sukan (KBS) akan menggunakan pelbagai pendekatan kreatif dalam menyampaikan mesej kerajaan kepada golongan belia.Menterinya, Hannah Yeoh berkata platform media sosial seperti TikTok merupakan antara medium terbaik untuk mendekati golongan tersebut.Penganjuran Pertandingan TikTok KBS antara inisiatif kementerian dalam menyemai semangat perpaduan dalam kalangan generasi muda melalui media sosial.Usaha itu diharap dapat menjadikan platform TikTok medan yang sihat untuk generasi muda menerusi mesej-mesej seperti perpaduan."KBS akan terus menganjurkan program yang menarik minat orang muda. Itu sebab bila kita fikirkan hadiah untuk pertandingan TikTok ini kita fikirkan iPhone. "Kita hendak tiga pemenang ini akan terus menggunakan iPhone mereka untuk mewujudkan atau buat lebih banyak lagi TikTok perpaduan untuk membantu golongan belia kita menghayati semangat perpaduan di Malaysia," kata Hannah selepas menyampaikan hadiah kepada tiga pemenang Pertandingan TikTok KBS di bangunan parlimen di sini. Ia dianjurkan bagi menggalak dan meningkatkan kreativiti serta inovasi belia dalam menghasilkan video pendek bermaklumat bertemakan perpaduan.Pertandingan berlangsung selama sebulan hingga 31 Januari lalu.

(Hannah berkata guna pendekatan kreatif sampaikan mesej kerajaan kepada belia)


TFC gagal raih kemenangan pertama

KUALA NERUS, 6 Mac-  Hasrat Terengganu FC (TFC) dan KL City FC meraih kemenangan sulung dalam Liga Super tidak tercapai apabila sekadar seri 0-0 di Stadium Sultan Mizan Zainal Abidin, malam tadi Dalam aksi perlawanan tersebut, kedua-dua pasukan sentiasa berbalas serangan namun gagal menghasilkan jaringan.  Skuad Penyu di bawah kendalian Ketua Jurulatih Tomislav Steinbruckner terus ketandusan gol selepas tiga perlawanan liga dengan jentera serangan pasukan itu menerusi Ivan Mamut dan Adisak Kraisorn masih lagi tumpul di depan gol.

Keputusan seri tanpa jaringan itu menyaksikan kedua-dua pasukan kekal di kelompok bawahan liga dengan TFC mengutip mata pertama manakala KL City, dua mata dari tiga perlawanan.


Liverpool menang 7-0 belasah Manchester United

(Bola Sepak Liga Perdana: Liverpool lwn Manchester United di Anfield, Liverpool, Britain. Pandangan umum papan skor/Foto Reuters)

LIVERPOOL, England, 6 Mac- Liverpool mencatatkan kemenangan terbesar terhadap Manchester United apabila membelasah musuh tradisi itu di Anfield.Pengendali Liverpool, Jurgen Klopp mengakui lega selepas The Reds berjaya mencatatkan kemenangan 7-0 ketika berdepan Manchester.

(Bola Sepak Liga Perdana: Liverpool vs Manchester United di Anfield. Pemain Liverpool Mohamed Salah meraikan kejayaan menjaringkan gol keenam mereka Foto Reuters)

Cody Gakpo, Darwin Nunez and Mohamed Salah masing-masing menjaringkan dua gol.Manakala satu lagi gol diperoleh menerusi Roberto Firmino.Ia kekalahan terburuk dialami United sejak 1931.Juga, kekalahan kedua mereka dalam 23 perlawanan semua pertandingan musim ini.Keputusan itu menyaksikan The Reds melonjak ke tangga kelima liga dengan 42 mata daripada 25 perlawanan.Tujuh mata di belakang Red Devils yang kekal menghuni tangga ketiga. - AFP


Kejohanan Badminton Para: Liek Hou cemerlang di Sepanyol

KUALA LUMPUR, 6 Mac- Juara dunia Cheah Liek Hou merangkul gelaran pertamanya tahun ini selepas muncul juara perseorangan lelaki SU5 (kecacatan fizikal) Kejohanan Badminton Para Antarabangsa Sepanyol Tahap 1, di Toledo, malam tadi.Pemenang pingat emas Sukan Paralimpik Tokyo 2020 itu menewaskan Fang Jeng Yu dari Taiwan 21-7, 21-13 pada final yang berlangsung selama 27 minit.

(Juara dunia Cheah Liek Hou merangkul gelaran pertamanya tahun ini selepas muncul juara perseorangan lelaki SU5 (kecacatan fizikal) Kejohanan Badminton Para Antarabangsa Sepanyol Tahap 1, di Toledo / Foto FB Majlis Sukan Negara Malaysia)

Kejayaan itu mengubati kekecewaannya yang muncul naib juara Kejohanan Badminton Para Antarabangsa Sepanyol Tahap 2 bulan lalu selepas kecundang di tangan musuh ketatnya dari Indonesia, Dheva Anrimusthi.Sebagai rekod, Liek Hou mencipta sensasi selepas merampas semula gelaran juara perseorangan SU5 pada Kejohanan Para Badminton Dunia di Tokyo, Jepun, November tahun lepas.Pencapaian itu menyaksikan atlet berusia 34 tahun itu meraih gelaran dunia ke-12 selepas muncul juara perseorangan kali ketujuh dan mengumpul lima kejuaraan bagi kategori beregu lelaki SU5. -BERNAMA


Kelantan FC raih tiga mata menewaskan Penang FC

(Pemain Kelantan Mohamad Fazrul Amir Md Zaman (dua, kiri) meraikan jaringan gol kedua Kelantan bersama rakan sepasukan pada perlawanan menentang Penang FC pada aksi perlawanan Liga Super di Stadium Sultan Muhammad Ke-IV di sini/Foto Bernama)

KELANTAN, 6 Mac- Kelantan FC meraih tiga mata pertama dalam aksi Liga Super musim ini apabila menewaskan Penang FC 2-0 di Stadium Sultan Mohd IV, Kota Bharu malam tadi.  Beraksi di hadapan lebih 6,000 penonton, The Red Warriors (TRW) bermula garang sebaik wisel permainan di mulakan dengan melancarkan beberapa serangan berbahaya ke kubu pelawat menerusi rangkaian penyerang di ketuai pemain import dari Nigeria, Ismaheel Akinade.  Namun cubaan dihasilkan mudah di patahkan penjaga gawang Harimau Kumbang, Shafiq Afifi Suhaimi.

(Pemain Kelantan Ismaheel Akinade menanduk bola dengan menjaringkan gol pertama pada aksi perlawanan Liga Super di Stadium Sultan Muhammad Ke-IV di sini / Foto Bernama)

Memasuki minit ke 21, kebuntungan jaringan akhirnya terlerai menerusi tandukan padu Ismaheel Akinade untuk memberi kelebihan 1-0 buat tuan rumah.  Gol terhasil susulan dari hantaran silang pemain pertahanan Kelantan, Muhammad Ghaffar Abdul Rahman dari sebelah kiri pintu gol Penang; berjaya disambut Ismaheel biar pun cuba dicabar dua pertahanan pelawat.  Lima belas minit berselang, kedudukan TRW tambah kukuh selepas pemain sayap Mohamad Fazrul Amir Md Zaman menambah gol kedua buat tuan rumah.  Kali ini, Muhammad Ghaffar sekali lagi memainkan peranan penting selepas hantarannya membuka ruang jaringan buat Mohd Fazrul yang merembat kemas menewaskan Shafiq di pintu gol Penang FC.  Tamat babak pertama, Kelantan berkelebihan dua jaringan tanpa balas.  Bersambung babak kedua, perlawanan sedikit tegang menyaksikan dua layangan kad merah di keluarkan pengadil perlawanan, Zulkarnain Zakaria.  Pertahanan Kelantan, Christian Rontini pertama di layangkan kad merah minit ke 66 selepas mengutip kad kuning kedua apabila menarik baju penyerang import Penang FC, Hassan Saad.  Seminit kemudian, giliran Hassan pula dilayangkan kad selepas menyiku kapten tuan rumah, Mario Arques Blasco.  Beraksi dengan 10 pemain, kedua-dua pasukan tetap mencipta beberapa peluang keemasan namun gagal di sudahkan dengan baik barisan penyerang.  Kemenangan di raih adalah yang pertama buat Kelantan FC selepas tiga perlawanan.


Bintang NBA Memphis Grizzlies, Ja Morant digantung dua aksi

(Tangkap layar penstriman langsung Ja Morant di Instagram yang kelihatan menunjukkan sepucuk pistol)

LOS ANGELES, 5 Mac- Bintang NBA Memphis Grizzlies, Ja Morant telah digantung oleh pasukannya sekurang-kurangnya dua perlawanan pada Sabtu selepas menyiarkan video memegang pistol.The Grizzlies mengeluarkan kenyataan mengatakan bahawa Morant 'akan meninggalkan pasukan untuk sekurang-kurangnya dua perlawanan berikutnya'.Ini bermakna Morant tidak akan bermain pada hari Ahad menentang LA Clippers dan Selasa menentang Los Angeles Lakers.Penerima dua kali anugerah NBA All Star dan NBA Rookie of the Year pada 2020, Morant yang berusia 23 tahun dilihat sebagai salah seorang bakat muda paling cemerlang dalam liga tetapi terpalit dengan beberapa siri kontroversi di luar gelanggang.“Saya bertanggungjawab sepenuhnya atas tindakan saya malam tadi,” kata Morant dalam satu kenyataan.“Saya minta maaf kepada keluarga, rakan sepasukan, jurulatih, peminat, penduduk bandar Memphis dan seluruh organisasi Grizzlies kerana mengecewakan anda."Saya akan mengambil sedikit masa untuk mendapatkan bantuan dan berusaha mempelajari kaedah yang lebih baik untuk menangani tekanan," tambahnya.Dalam siaran langsung Instagram pada awal pagi Sabtu, Morant dilihat memegang sepucuk pistol.Morant kemudiannya memadamkan kedua-dua akaun Instagram dan Twitternya pada Sabtu.NBA berkata mereka sedang menyiasat kes itu manakala penaja Morant, Nike mengeluarkan kenyataan menyatakan sokongan kepada bintang NBA itu."Kami menghargai akauntabiliti Ja dan dia meluangkan masa untuk mendapatkan bantuan yang dia perlukan. Kami menyokong keutamaannya terhadap kesihatannya," kata syarikat itu."Kesalahan Ja Morant adalah berpunca dari dirinya sendiri, dan saya bangga dengannya kerana mengakuinya. Tetapi dia perlu menyelesaikannya," kata Stephen A Smith dari ESPN."Tidak kira dari mana Ja Morant berasal atau bagaimana dia dibesarkan, dia membuat tindakan yang benar-benar membinasakan," tweet wartawan Jemele Hill.Insiden itu berlaku hanya beberapa hari selepas media A.S. melaporkan bahawa Morant telah dituduh dalam laporan polis tahun lalu menumbuk seorang remaja berusia 17 tahun.Tiada dakwaan jenayah difailkan terhadap Morant dalam insiden itu, kerana dia dipercayai bertindak untuk mempertahankan diri.Dalam rekod polis yang diperoleh Washington Post, remaja lelaki yang tidak disebutkan namanya itu menuduh Morant menumbuknya "12-13 kali" semasa permainan bola keranjang di rumah Morant di Tennesse pada Julai 2022.Dalam temu bual dengan polis, remaja itu berkata selepas pertengkaran mereka, Morant masuk ke dalam rumahnya dan muncul semula dengan pistol kelihatan di pinggang seluarnya.Beberapa hari sebelum kejadian itu, ketua keselamatan di pusat membeli-belah Memphis memberitahu polis dia berasa 'terancam' oleh Morant dan sekumpulan rakannya selepas kejadian di tempat letak kereta pusat beli-belah itu.- AFP

(Bintang NBA Memphis Grizzlies, Ja Morant / AFP)


UFC : Jones menangi kejuaraan heavyweight  tewaskan Gane

LAS VEGAS, 5 Mac-Legenda jaguh seni bela diri, Jon Jones memenangi kejuaraan kategori heavyweight setelah menumpaskan jaguh Perancis, Cirly Gane pada pusingan pertama.Bekas juara kategori light heavyweight membuat kemunculan di gelanggang selepas tiga tahun itu memaksa Gane menyerah kalah selepas 2 minit 4 saat perlawanan bermula.Petarung berusia 35 tahun daripada Amerika itu yang dianggap sebagai atlet bela diri legenda sukan tempur itu menggunakan segala kemahiran dan pengalamannya bagi menewaskan petarung dari Perancis itu.Jones sebelum itu yang bercakap besar sebelum pertarungan mendapat kemenangan mudah terhadap Gane yang dilihat gugup ketika bermula pertarungan.Sebaliknya, Jones dilihat tidak mempunyai masalah apabila kerap kali menjatuhkan lawannya dengan mudah.Jones dengan mudah mengenakan kunci 'cekikan guillotine' bagi meraih kemenangan."Saya bekerja keras untuk kemamnagan ini", kata Jones."Ramai orang mengatakan saya tidak akan kembali lagi. namun saya tetap dengan sasaran dan misi saya untuk menang", ujar Jones lagi. Jones berkata dia sangat risau dengan kemampuan yang dimiliki Gane. terutama kakinya, memandangkan dia merupakan bekas juara Kick-boxing."Anda tidak tahu apa yang akan berlaku sekiranya anda bertarung dengan juara kick boxer", jelas Jones lagi.Namun, sebaik sahaja saya menjatuhkannya, saya tahu saya selesa dan mampu mengawal perlawanan", ujar Jones mengakhiri temubual-AFP

(Aksi Jon Jones menentang Cirly Gane pada perlawanan UFC kategori Heavyweight/FOTO AFP)


Mbappe pecah rekod jaringan PSG

PARIS, 5 Mac- Kylian Mbappe menjadi penjaring terbanyak Paris Saint Germain (PSG) sepanjang zaman dengan gol ke-201 untuk kelab tersebut ketika menumpaskan Nantes semalam.Bintang Perancis itu menyamai rekod terdahulu milik Edinson Cavani iaitu 200 gol ketika menentang Marseille dan satu gol pada minit-minit akhir perlawanan ketika menentang Nantes di Parc des Princes.PSG mendahului dua gol melalui Lionel Messi dan jaringan sendiri pemain Nantes, Jaouen Hadjam pada minit ke-17 sebelum Nantes bingkas bangkit menyamakan kedudukan sebelum tamat separuh masa pertama.Jaringan Ludovic Blas dan Ignatius Ganago memberi harapan buat Nantes bagi sekurang-kurangnya membawa pulang satu mata.Namun hasrat itu dipadamkan Danilo dengan jaringan minit ke-60 sebelum Mbappe menjaringkan gol keempat PSG pada masa tambahan.Keputusan tersebut menyaksikan PSG mendahului liga berkelebihan 11 mata sebelum terbang ke Bayern bagi perlawanan kedua timbal balik Liga Juara menentang Bayern Munich Rabu ini.Pada perlawanan pertama yang diadakan di Parc des Princes, PSG tewas 1-0 sekali gus menjejaskan harapan bagi mara ke suku akhir kejohanan.Pada perlawanan menentang Nates, PSG turun tanpa kelibat bintang Maghribi, Achraf Hakimi yang mengalami kecederaan sehari selepas didakwa tuduhan merogol wanita berusia 24 tahun.Untuk rekod, Mbappe mencipta rekod 200 gol melalui 247 penampilan sejak ditandatangani dari Monaco ketika berusia 18 tahun. Manakala bintang Uruguay, Cavani memerlukan 298 penampilan dan tujuh tahun bagi mencipta rekod sama pada 2020.-AFP

(Kylian Mbappe menerima trofi dari PSG atas kejayaan memecah rekod jaringan kelab/Foto AFP)


MLS: Chiellini bantu Los Angeles FC menang

LOS ANGELES, 5 Mac-Bekas kapten Itali, Giorgio Chiellini menjaringkan gol pertamanya pada Liga Utama Bola Sepak Amerika Syarikat, membolehkan juara bertahan Los Angeles FC menang ketika perlawanan pembukaan liga menentanga Portland Timbers 3-2.Ini merupakan musim kedua pemain berusia 38 tahun itu bersama kelab Los Angeles selepas menyertai pasukan itu daripada Juventus.Chiellini membuka jaringan pada minit ke-24 perlawanan hasil kesilapan pertahanan Portland yang gagal mengeluarkan bola di kotak penalti.Los Angeles menambah jaringan menerusi penalti oleh penyerang Mexico, Carlos Vela selepas Kwadwo Opoku dijatuhkan dalam kotak penalti menjadikan kedudukan 2-0.Selepas rehat, Los Angeles menambah jaringan menerusi Kwadwo Opoku hasil pergelutan di depan pintu gol Portland. Menjadikan kedudukan 3-0.Portland segera bangkit dengan gol pertama menerusi Eveder, pemain termahal kelab yang menyertai kelab dari Midtjylland dengan harga 10 Juta dolar Amerika.Berbekal baki enam minit perlawanan, Portland terus mengasak kubu Los Angeles dan mendapat gol kedua hasil jaringan Christian Perdes-AFP

(Pemain Los Angeles FC, Giorgio Chellini beraksi menentang Portland Tibers pada aksi MFS/Foto AFP)


Serie A: AC Milan terlepas peluang huni kedudukan kedua

MILAN, 5 Mac-AC Milan terlepas peluang bagi menghuni tangga kedua liga selepas tewas kepada Fiorentina, 2-1.Penalti oleh Nicolas Gonzalez 3 minit selepas rehat dan tandukan pada lewat permainan oleh Luka Jovic memberikan tiga mata berharga buat Fiorentina sekali gus mengakhiri rekod tanpa kalah AC Milan dalam 4 perlawanan.Gol saguhati AC Milan disumbangkan oleh Theo Hernandez pada minit-minit akhir perlawanan memberikan pasukan itu ditangga keempat liga berkongsi mata dengan Inter Milan sebanyak 47 mata.Pasukan bimbingan Stefano Pioli itu yang turun tanpa penyerang Rafael Leao akibat kecederaan kini ketinggalan satu mata dibelakang Lazio yang mengejutkan pendahulu Napoli Jumaat lalu.Jurulatih AC Milan, Stefano Pioli mengakui kekalahan tersebut adalah disebabkan fokus pasukan itu adalah berdepan Tottenham pada Juara Liga."Ini adalah perlawan yang berbeza. Perlawanan menentang Tottenham adalah kalah mati. Kekalahan malam ini tidak mengganggu fokus kami" ujar Pioli kepada Sky.Sementara itu, kemenangan terhadap AC Milan menyebabkan Fiorentina kekal di tangga ke-12 liga.Jurulatih Fiorentina, Vicenzo Italiano menganggap kemenangan terhadap AC Milan sebagai sesuatu yang menakjubkan."Kami sudah lama tidak memenangi perlawanan menentang kelab-kelab elit. Hari ini, pasukan menunjukkan kualiti dan kemahauan untuk menang', ujarnya kepada DAZN.-AFP

(Aksi Fiorentina menentang AC Milan/ FOTO AFP)


La Liga: Atletico berpesta gol belasah Sevilla

MADRID, 5 Mac-Atletico Madrid berpesta gol membelesah Sevilla 6-1 bagi membolehkan pasukan bimbingan Diego Simone naik ke tangga ketiga liga.Dua gol oleh Mempis Depay, manakala masing-masing satu gol oleh Antoine Grizezmann dan Yannick Carrasco memberikan pendahuluan buat Atletico sebelum gol Alvaro Morota memberi kemenangan selesa pasukan sekali gus menambah derita buat pasukan pelawat, Sevilla.Kemenangan tersebut memberikan keceriaan buat Diego Simone yang mengemudi pasukan itu dalam perlawanan ke-613 nya sejak mengambil alih Atletico pada 2011.Simone sebelum ini membantu skuad yang digelar Rojiblancos itu memenangi kejuaraan La Liga dan Kejuaraan Europa sebanyak dua kali.Pasukan itu sebelum ini menunjukkan prestasi hambar awal musim ini apabila tersingkir awal pada peringkat kumpulan pada Liga Europa.Namun, segala-galanya berubah selepas Piala Dunia 2022, apabila mereka menemui rentak kemenangan semula.Dibayangi oleh Real Sociedad sjak November lalu, Atletico menggunakan kelebihan selepas Real Sociedad seri menentang Cardiz Jumaat lalu.Penyerang Atletico, Antoine Griezman yang meraikan gol bersama Simone pada perlawanan itu berkata beliau mengharapkan agar prestasi ini dapat dikekalkan pada perlawanan seterusnya."Ini adalah hari yang penting buatnya (Simone) dan juga saya", jelasnya."Sejak Piala Dunia lalu, pasukan ini telah menunjukkan perubahan yang baik. Harapnya ia berterusan", kata Griezman lagi kepada Movistar.Sementara itu, kekalahan kepada Atletico Madrid meletakkan Sevilla berada di tangga ke-16, satu mata diatas zon penyingkiran.Pemain pertahanan Sevilla, Marcos Acuna menjelaskan pasukannya tidak bermain dengan baik dan perlu menerima kekalahan dengan hati terbuka."kami bermain teruk dan disebabkan itu kami tewas menentang Atletico Madrid.-AFP

(Ketua Jurulatih, Diego Simone meraikan kemenangan bersama pemain/FOTO AFP)


Sang Kenari gagal lakar kemenangan 'hatrik', tunduk kepada PDRM di laman sendiri

(Aksi selepas jaringan tunggal Bruno Suzuki pada minit ke-75/FOTO PDRM Footbal Club)

ALOR SETAR, 5 Mac - Kedah Darul Aman (KDA) gagal mengekalkan momentum kemenangan selepas tewas kepada PDRM 0-1 pada aksi Liga Super di Stadium Darul Aman malam tadi.  Sebaliknya PDRM mencipta kejutan membawa pulang tiga mata penuh pertama melalui jaringan tunggal Bruno Suzuki pada minit ke-75.Perlawanan penuh dramatik juga menyaksikan dua kad merah dilayangkan kepada Pengendali KDA Mohd Nafuzi Mohd Zain dan Kapten Kedah Manuel Ott oleh pengadil perlawanan Mohd Azizan Saat Ariffin pada minit ke-60 selepas menolak kepala pemain tengah lawan Fadi Mahmoud Awad Saleh. Babak pertama menyaksikan dalam tempoh 10 minit terawal perlawanan, PDRM mengancam pertahanan Kedah yang diterajui Bojan Ciger menerusi Fadi Awad dan Bruno Suzuki.  Memasuki babak kedua selepas rehat, Kedah cuba menggandakan asakan bagi mencari gol pembukaan namun usaha mereka terjejas apabila pemain tengah Filipina-Jerman, Manuel Ott dibuang padang pada minit ke-60 selepas didapati menolak kepala pemain PDRM menggunakan tangan.  Ini memaksa jurulatih Kenari, Nafuzi Zain membuat beberapa pertukaran bagi menambah sengat serangan tuan rumah termasuk memasukkan Manuel Hidalgo dan Fadzrul Danel menggantikan Jonathan Balotelli dan Al-Hafiz Harun.

(KDA 'menangis' di laman sendiri, tunduk kepada The Cops pada perlawanan Liga Super malam tadi/FOTO PDRM Footbal Club)

Tugas tuan rumah semakin sukar apabila Nafuzi turut dibuang padang oleh pengadil selepas didapati memprovokasi pegawai ke-empat.  Kesempatan itu segera direbut oleh Sang Saka Biru dengan membuka jaringan menerusi Bruno Suzuki pada minit ke-75.  Sepakan percuma pantas yang diambil menyaksikan bekas penyerang Negeri Sembilan itu melarikan bola ke arah kotak penalti Kedah.  Suzuki kemudiannya cuba merembat ke arah gawang yang dikawal Kalamullah tetapi berjaya disekat pertahanan Kedah.  Tetapi percubaannya buat kali kedua menerusi sepakan lencong berjaya menembusi gawang Kenari.  Tuan rumah berusaha mencari gol penyamaan tetapi Okwuosa dan rakan-rakan sepasukannya memastikan PDRM pulang dengan tiga mata. Kekalahan itu sekali gus mengakibatkan Kedah jatuh ke tangga keempat dengan Sang Saka Biru naik ke tangga keenam.


THT terus ungguli tangga teratas carta MHL, tewaskan Maybank 3-2

(Pemain Terengganu Hockey Team (THT) Fitri Saari meraikan jaringan gol ketika menentang MAYBANK (MB) pada perlawanan Liga Hoki Malaysia 2023 di Stadium Hoki Bukit Jalil malam tadi/FOTO BERNAMA)

KUALA LUMPUR, 5 Mac - Juara berganda musim lepas Pasukan Hoki Terengganu (THT) terus mengungguli tangga teratas Liga Hoki Malaysia (MHL) apabila menewaskan Maybank 3-2 pada aksi MHL pada malam Sabtu.Perlawanan yang berlangsung di Stadium Hoki Nasional Bukit Jalil itu petang semalam menyaksikan kedua-dua pasukan di tangga teratas itu bermula garang memburu jaringan, namun THT terlebih dahulu memecah kebuntuan menerusi pukulan sudut penalti pada minit ke-23 oleh pemain import dari Korea Selatan Jang Jonghyun.Maybank bagaimanapun kembali mengimbangi permainan dengan mengikat kedudukan 1-1 menerusi gol pukulan sudut penalti Adam Aiman Mamat pada minit ke-25 sebelum rakan sepasukan Muhajir Abdu Rauf meledak pukulan sudut penalti kedua seminit kemudian.

(Aksi Pemain Terengganu Hockey Team (THT) Fitri Saari ketika membawa bola ke gawang gol pasukan MAYBANK (MB) pada perlawanan Liga Hoki Malaysia 2023 di Stadium Hoki Bukit Jalil malam tadi/FOTO BERNAMA)

Skuad kendalian jurulatih kelahiran Korea Selatan, Seo Jongho tidak putus asa melancarkan serangan untuk menyamakan kedudukan apabila Jonghyun sekali lagi menyempurnakan pukulan sudut penalti pada minit ke-40. THT kemudian berjaya memperoleh gol kemenangan hasil jaringan padang pemain kebangsaan Mohd Fitri Saari pada minit ke-52 dan keputusan kekal 3-2 sehingga wisel penamat.Dengan kemenangan itu, THT berjaya mengumpul 31 mata dan kekal mendahului kedudukan teratas carta MHL manakala Maybank kekal di kedudukan ketiga dengan 23 mata. Dalam pada itu, Jongho mengakui Maybank merupakan antara pasukan yang kuat untuk diatasi namun mengganggap ia sebagai cabaran positif pada musim kali ini. “Matlamat kami ialah untuk memenangi perlawanan ini, jadi kami menganggapnya sebagai cabaran, kami bekerja sebagai satu pasukan dengan mentaliti inginkan kemenangan.Untuk perlawanan seterusnya di Terengganu, saya tahu orang Terengganu akan menyokong kami dan saya tidak mahu mengecewakan mereka, jadi saya sasarkan kemenangan dalam aksi seterusnya,” katanya kepada pemberita selepas perlawanan di sini pada Sabtu - BERNAMA


Chong Wei akui jika 'Tiada BAM, Tiada Lee Chong Wei'

(Datuk Lee Chong Wei bersama patung lilin dirinya yang akan dipamerkan di Madame Tussauds Hong Kong bermula 18 Mac ini)

KUALA LUMPUR, 4 Mac - Legenda badminton negara, Datuk Lee Chong Wei mengalirkan air matanya ketika berkongsi kisah perjalanan kariernya selama 19 tahun bersama Persatuan Badminton Negara (BAM).Beliau mengakui jika 'Tiada BAM, tiadalah Lee Chong Wei'.Menurut bekas pemain nombor satu dunia itu, tanpa bantuan BAM, tidak mungkin dirinya dapat meraih pelbagai kejayaan di pentas dunia termasuk memenangi pingat perak Sukan Olimpik sebanyak tiga kali.Beliau turut menghargai setiap jasa dan sokongan semua pihak termasuk penaja dan barisan jurulatih yang sanggup bersamanya.“19 tahun dalam BAM, mereka bersama saya ketika ‘susah dan senang’...saya akui perjalanan kerjaya saya seperti 'roller coaster'.

(Datuk Lee Chong Wei berkongsi kisah perjalanan kariernya selama 19 tahun bersama Persatuan Badminton Negara (BAM) ketika Majlis Pameran Khas Patung Lilin dirinya di Kuala Lumpur)

“Paling saya ingat adalah ketika melayakkan diri ke Sukan Olimpik Rio 2016 di mana berdepan kes doping, ranking saya jatuh ke-182 tetapi dengan sokongan semua pihak terutamanya BAM, saya dapat kembali sebagai pemain nombor satu dunia dalam tempoh 11 bulan,” kata beliau ketika ditemui pada Majlis Pameran Khas Patung Lilin dirinya, di sini.Patung lilin Lee Chong Wei akan dipamerkan di Madame Tussauds Hong Kong bermula 18 Mac ini.Patung lilin Chong Wei yang siap pada Oktober tahun lalu telah dipamerkan di Madame Tussauds Singapura dan singgah di Malaysia sebelum dipindahkan secara kekal ke Hong Kong, hari ini.Patung berkenaan diperagakan dengan jersi dan seluar pendek berwarna biru serta sepasang kasut biru dan hijau dengan raket di sebelah tangan.Jersi berkenaan adalah jersi yang sama dipakai Chong Wei ketika meraih pingat perak ketiganya di Sukan Olimpik Rio 2016 yang juga penampilan terakhirnya di temasya sukan terbesar dunia itu.


MHC lantik Nishel Kumar sebagai CEO baharu

(Presiden MHC, Datuk Seri Subahan Kamal bercakap pada sidang media selepas Bengkel Perancangan Program Pembangunan Hoki Negara (NHDP) di Kuala Lumpur)

KUALA LUMPUR, 4 Mac - Usaha pembangunan hoki negara di peringkat bawahan dan kebangsaan akan diteruskan oleh Konfederasi Hoki Malaysia (MHC) dalam misi menyaingi negara kuasa hoki lain.Ke arah itu, Presiden MHC, Datuk Seri Subahan Kamal telah melantik Ketua Cawangan Komersial Institut Sukan Negara (ISN), S.Nishel Kumar Silvaraja sebagai Ketua Pegawai Eksekutif (CEO) MHC bermula 1 Mac, bagi membantu aspek pengurusan badan induk hoki berkenaan.Menurut Subahan, Nishel yang mempunyai kelayakan akademik dalam bidang sains sukan dan juga merupakan bekas pemain negara, mampu memberi sumbangan besar kepada sukan tersebut.

(Presiden MHC, Datuk Seri Subahan Kamal melantik S.Nishel Kumar sebagai Ketua Pegawai Eksekutif (CEO) MHC bermula 1 Mac)

Pengalaman luas Nishel dalam bidang sains sukan serta pengalamannya sebagai pemain dilihat dapat membantu pembangunan di peringkat akar umbi dan melahirkan potensi baharu."Kita telah mendapat kelulusan daripada ISN untuk meminjamkan Nishel Kumar kepada MHC. Beliau merupakan bekas pemain kebangsaan dengan 84 penampilan (caps) untuk negara, yang tahu selok-belok hoki, selain mempunyai kelayakan akademik dalam bidang sains sukan," kata beliau pada Bengkel Perancangan Program Pembangunan Hoki Negara (NHDP), di sini. Selain itu, seorang lagi bekas pemain negara, Mohd Sayuti Abdul Samat turut dilantik sebagai pengerusi kejurulatihan.


Atlet negara diingatkan jangan leka, kekal fokus persiapan Sukan SEA 2023

KUALA LUMPUR, 4 Mac - Menteri Belia dan Sukan, Hannah Yeoh mengingatkan atlet-atlet yang menggalas cabaran negara di Sukan Sea 2023 supaya kekal fokus dan tidak mudah leka dengan persiapan yang sedang dilakukan, menjelang baki 65 hari lagi sebelum temasya itu membuka tirainya di Kemboja, Mei depan.Ini kerana pihaknya mahu kontinjen negara dapat mengatasi pencapaian yang dilakukan Malaysia pada edisi lalu di Hanoi, tahun lepas.Menurut Hannah, KBS juga enggan meletakkan sebarang tekanan ke atas atlet negara kerana sedar situasi yang dihadapi arena sukan negara selepas dihimpit COVID-19."Saya hanya nak atlet-atlet yang pergi mewakili Malaysia, mereka pergi dan memberikan usaha yang terbaik untuk dapatkan pingatlah, yang itu adalah hasrat saya, prestasi semua itu saya tak nak bagi tekanan kepada atlet kita, cuma saya hanya nak bila mereka masuk gelanggang, mereka tahu mereka sudah bagi yang terbaik," kata beliau ketika ditemui selepas Majlis Pameran Khas Patung Lilin Jaguh Badminton Negara, Datuk Lee Chong Wei, di sini.

(Menteri Belia dan Sukan, Hannah Yeoh ditemu bual media selepas Majlis Pameran Khas Patung Lilin Jaguh Badminton Negara, Datuk Lee Chong Wei di ibu negara)

Hannah turut menegaskan tiada sebarang perubahan dalam modul latihan atau peruntukan yang disalurkan kepada semua atlet yang menjalani persediaan ke temasya tersebut.Pada Sukan SEA Hanoi 2021, Malaysia berjaya melepasi sasaran 36 pingat emas apabila membawa pulang 39 emas, 45 perak dan 90 gangsa.Sukan SEA Kemboja akan berlangsung bermula dari 5 hingga 17 Mei depan.


Liga Super 2023: NSFC lakukan persiapan awal bertemu JDT

(FOTO FB NEGERI SEMBILAN FOOTBALL CLUB)

PAROI, 4 Mac - Negeri Sembilan FC (NSFC) melakukan persiapan awal menjelang aksi Liga Super 2023 bertemu juara bertahan, Johor Darul Ta’zim (JDT) yang akan berlangsung pada Isnin ini.Ketua jurulatih NSFC, K. Devan berkata prestasi pasukan JDT tidak dinafikan mengagumkan, namun skuad Jang akan mengambil peluang untuk memberikan tentangan dan aksi sengit di halaman sendiri.  "Bagi saya, kalau tengok persembahan dua perlawanan daripada pasukan JDT, memang pasukan JDT mantap tahun ini. Bagi saya penilaian pasukan tahun ini lebih baik daripada tahun lepas. Jadi kita walaubagaimana pun, kita akan bermain di tempat sendiri, kita akan menggunakan kelebihan itu, dan kalau boleh kita akan beri satu persembahan yang boleh kita, penyokong banggakan dengan prestasi pasukan," kata beliau ketika ditemui selepas menyaksikan perlawanan bawah 23 tahun, NSFC menentang Sri Pahang FC di Stadium Tuanku Abdul Rahman, di sini malam tadi.

(Ketua jurulatih Negeri Sembilan FC (NSFC), K.Devan/ Foto MFL)

Penyerang baharu NSFC, Shahrel Fikri turut dijangka melakukan penampilan pertama pada perlawanan Isnin ini.  Dalam pada itu, keadaan penjaga gol NSFC, Sikh Izhan yang mengalami kecederaan pada perlawanan lepas masih dalam pengawasan sama ada beliau cergas untuk bertemu pasukan JDT nanti.


Borneo Sevens 2023: Labuan pertaruh pasukan wanita

LABUAN, 3 Mac- Pasukan ragbi wanita Labuan akan memberi cabaran sengit dalam kejohanan Borneo Sevens 2023 yang bakal berlangsung pada 17 hingga 19 Mac ini di Sandakan, Sabah.Ketua jurulatih, Gerard De Souza berkata pemain pasukannya berada pada tahap memuaskan dalam aspek kecergasan dan ketahanan mental untuk menghadapi kejohanan itu.  Barisan pemain yang disenaraikan merupakan gabungan pemain tempatan dan juga pemain yang mewakili pasukan kebangsaan.  Labuan menyasarkan untuk layak ke suku akhir, namun sekiranya berjaya mengatasi sasaran itu, ia merupakan satu pencapaian yang terbaik.  "Kebanyakan pemain bekerja mengikut waktu pejabat. Mereka berlatih pada waktu petang. Jadi kami hanya dapat adakan latihan berpasukan pada sebelah petang," kata De Souza,  Sementara itu ketua pasukan, Kajolin Jenisen berkata rakan pasukannya akan mempamerkan persembahan terbaik untuk memberi saingan kepada pasukan yang lain.  Mereka yakin akan mempamer mutu permainan yang baik, berbekalkan pengalaman menyertai beberapa kejohanan di peringkat kebangsaan dan antarabangsa.  "Harapan saya setiap pemain akan melakukan yang terbaik dan memberi kerjasama semangat pasukan yang tidak putus"Di samping dapat menimba ilmu dan pengalaman baharu.semoga dapat menjadi pemain yang lebih baik pada masa akan datang," kata Jenisen.  Dalam pada itu pengurus pasukan Labuan, Abdul Rashid Adlie yang juga Presiden Persatuan Ragbi Labuan berkata berdasarkan prestasi dan pencapaian pemain, hanya pasukan wanita dihantar menyertai kejohanan kali ini.


Rinani kini pemilik sah KL CITY FC

KUALA LUMPUR, 2 Mac- Firma perunding kewangan, Rinani Group Berhad (Rinani) kini sah menjadi pemilik kelab Kuala Lumpur City FC (KL City FC) selepas memperoleh pegangan saham majoriti  dalam Kuala Lumpur City Sdn Bhd.Urusan perjanjian penjualan saham dengan Persatuan Bolasepak Kuala Lumpur (KLFA) dimeterai secara rasmi antara Presiden (KLFA), Khalid Abdul Samad dan Pengarah Rinani, Azi Azerai semasa perlawanan Liga Super 2023 anatara KLCity FC dan Johor Darul Ta’zim (JDT) di Stadium Bolasepak Kuala Lumpur, Cheras, semalam.Azri, dalam kenyataan hari ini, berkata sebagai pemilik saham majoriti kelab itu, pihaknya akan berusaha memacu prestasi KL City dengan menumpukan kepada aspek kejurulatihan, pengambilan pemain dan pembangunan remaja."Selain aspek permainan, kami juga akan memberi tumpuan untuk meningkatkan aliran pendapatan KL City agar ia mampan dan terus mengekalkan kelab itu."Kami juga berusaha ke arah mengadakan lebih banyak kerjasama korporat dan penajaan untuk kelab supaya mampan daripada segi kewangan serta memastikan tahap latihan boleh membawa kelab ke peringkat antarabangsa," katanya.Dalam pada itu, Khalid, menerusi kenyataan sama, berkata perjanjian semalam itu merupakan hari bersejarah apabila pemilikan majoriti KL City telah beralih kepada Rinani.

(Khalid (empat dari kiri) bersama Azerai (tengah) selepas majlis menandatangani perjanjian pemilikan KL City FC/FOTO Rinani Group Berhad)

"Penswastaan kelab adalah demi kepentingan semua pihak yang terlibat dalam sukan bola sepak profesional, termasuk pemain, penyokong, penaja dan vendor yang berkait rapat dengan kelab selama ini," katanya. -BERNAMA


KGNS Kelana Queen kembali, sasar 100 peserta

(Pengarah kejohanan, Sharifah Khatijah Syed Abdul Rahman (TENGAH) merakam foto kenangan selepas sidang media KGNS Kelana Queen )

KUALA LUMPUR, 2 Mac- Susulan kejayaan tahun lalu, kejohanan golf wanita KGNS Kelana Queen kembali lagi dengan mensasarkan 100 peserta.Seperti sebelumnya, kejohanan akan dianjurkan dalam format terbuka’.Pengarah kejohanan, Sharifah Khatijah Syed Abdul Rahman Alattas yakin aksi kali ini bukan sekadar mampu menarik minat peserta-peserta dari kelab golf tempatan, bahkan bakal mendapat penyertaan antarabangsa."Antara penyertaan pemain dari luar negara yang sudah kita terima termasuk dari Jerman, Korea Selatan, Thailand, Indonesia dan Singapura."Dengan jenama-jenama besar sebagai penaja, KGNS Kelana Queen tahun ini menjanjikan lebih prestij berbanding sebelumnya, dengan hadiah-hadiah menarik disamping cabutan bertuah dan cenderahati yang akan diedarkan percuma kepada setiap peserta," katanya.Kejohanan akan berlangsung pada Sabtu, 11 Mac 2023 di lapangan Kelana, KGNS dengan tarikh tutup penyertaan ditetapkan pada 5 Mac.Menjadikannya lebih menarik, Tunku Ampuan Besar Negeri Sembilan, Tuanku Aishah Rohani binti Almarhum Tengku Besar Mahmud dan Tunku Temenggong Kedah, Datuk Seri DiRaja Tan Sri Tunku Puteri Intan Safinaz binti Almarhum Sultan Abdul Halim Mu’adzam Shah dijangka berkenan berangkat menyertai kejohanan.Tahun lalu, kejuaraan sulung KGNS Kelana Queen menjadi milik Ng Say Guat setelah merekodkan 37 mata ‘Stableford’ juga akan beraksi mempertahan kejuaraan dimenanginya.


Liga Super 2023: JDT, Sabah FC dan KDA FC teruskan momentum kemenangan

(Penyerang pasukan KDA FC, Willian Lira Sousa diasak pemain pasukan Terengganu FC pada perlawanan Liga Super Malaysia 2023 di Stadium Darul Aman Alor Setar, malam tadi/ Foto BERNAMA)

KUALA LUMPUR, 2 Mac - Juara Liga Super sembilan kali berturut-turut Johor Darul Ta’zim (JDT) membuktikan mereka tiada tandingan apabila mudah membelasah Kuala Lumpur (KL) City FC 3-0 pada aksi di Stadium Bola Sepak Kuala Lumpur, Cheras, malam tadi.JDT memulakan perlawanan dengan garang apabila melancarkan serangan bertali arus sejak awal permainan.Usaha itu berhasil apabila tampanan gol sendiri penyerang KL City, Romel Morales memberi gol pertama JDT pada minit ke-41.Skuad Harimau Selatan meneruskan rentak cemerlang di babak kedua dengan mencetak gol menerusi tandukan tajam pemain tengah, Endrick Dos Santos pada minit ke-52.KL City cuba bangkit dengan melancarkan serangan dalam usaha merapatkan jurang kedudukan.Namun, kelekaan tuan rumah dihukum menerusi sepakan padu Pemain Paling Bernilai musim lalu, Arif Aiman Mohd Hanapi pada minit ke-90, sekali gus menyaksikan JDT menang bergaya 3-0.

(Aksi para pemain JDT cuba membolosi gawang pertahanan KL City FC ketika perlawanan Liga Super di Stadium Bola Sepak Kuala Lumpur, malam tadi/ Foto BERNAMA)

Sementara itu, aksi sengit di Stadium Likas, Kota Kinabalu menyaksikan tuan rumah, Sabah FC cemerlang mengumpul tiga mana penuh dengan menewaskan Kelantan United 3-1.Skuad Sang Badak membuka jaringan menerusi sepakan penalti penyerang, Darren Lok pada minit ke-21.Selang lima minit kemudian pemain import dari Korea Selatan, Park Tae-Su menambah jaringan Sabah sebelum pemain tengah, Telmo Ferreira Castanheira menambah duka Kelantan United dengan gol ketiga pada minit ke-46.Kelantan United berjaya menjaringkan gol saguhati menerusi Indra Putra Mahayuddin pada minit kecederaan, sekali gus menyaksikan jaringan kekal 3-1 sehingga tamat permainan.Sementara aksi di Stadium Darul Aman, Alor Setar menyaksikan pemain muda Kedah Darul Aman (KDA) FC, Mohd Fadzrul Danel Mohd Nizam berjaya meledak gol tunggal pasukannya ketika menewaskan Terengganu FC 1-0.Jaringan tersebut hadir pada minit terakhir permainan, sekali gus memberi kemenangan kedua buat Sang Kenari musim ini.Manakala, di Stadium Bandaraya Pulau Pinang, Georgetown pertemuan antara pasukan Penang FC dan Negeri Sembilan FC, berakhir tanpa sebarang jaringan serta kekal 0-0 sehingga wisel penamat.Kedua-dua pasukan sebelum ini turut melakar keputusan seri pada aksi pertama Liga Super minggu lalu.


Empat negeri jadi lokasi perintis tayangan skrin besar Liga Super

PUTRAJAYA, 2 Mac- Empat negeri menjadi lokasi perintis program tayangan skrin besar sempena perlawanan Liga Super 2023 hasil kerjasama antara Kementerian Belia dan Sukan (KBS) dan Liga Bolasepak Malaysia (MFL).Penganjuran Program Skrin Besar di Terengganu, Pulau Pinang, Negeri Sembilan dan Kedah dipilih susulan sambutan hangat masyarakat setempat semasa perlawanan bola sepak Piala Persekutuan Bolasepak ASEAN (AFF) 2022 dan Piala Dunia Hoki 2023 baru-baru ini.Menurut Menteri Belida dan Sukan Hannah Yeoh, "bulan Mac kita hanya buat empat kerana kita ada sidang Parlimen yang sedang berjalan, jadi KBS agak sibuk bulan ini."Tetapi kita usahakan yang terbaik jadi bulan-bulan yang akan datang. Kita tengok juga bulan Ramadan, hari raya, kita bincang lokasi ini antara KBS dan MFL."Bagi Presiden MFL Datuk Ab Ghani Hassan, "di peringkat percubaan, permulaan dia mungkin bukan empat tetapi lapan."Jadi KBS sebenarnya cuba untuk menarik rakyat dan penyokong bola sepak selain memberi peluang dan ruang untuk mereka," katanya di sini.Lebih 16 juta rakyat Malaysia adalah peminat bola sepak, ia pasti akan menjadi salah satu medium baharu dalam mempromosi dan menarik lebih ramai rakyat negara ini untuk menyokong kelab-kelab Liga Malaysia.


TLHT menang bergaya 3-1 tewaskan CS Hockey Team

KUALA TERENGGANU, 2 Mac- Pasukan Hoki Wanita Terengganu (TLHT) melakar kemenangan bergaya 3-1 menewaskan CS Hockey Team di Stadium Hoki Batu Buruk Kuala Terengganu, pada Rabu.Dalam saingan tersebut pasukan pelawat, CS Hockey Team terlebih dahulu mendapatkan jaringan pada minit ke-13 menerusi hasil pukulan sudut penalti Nur Aisyah Fadzinu Aulla.Tersentak dengan gol awal tersebut, tuan rumah TLHT mula bangit untuk menyamakan kedudukan pada minit ke-25 hasil pukulan sudut penalti oleh Nur Syafiqah Mohd Zain.TLHT terus mengasak kawasan D lawan dan hasilnya berjaya menambah dua lagi jaringan menerusi Wan Norfaiezah Md Saiuti pada minit ke-28 dan Nur Syafiqah pada minit ke-50Kemenangan itu membolehkan skuad kendalian Mohd Shahrun Nabil Abdullah mengutip 10 mata untuk kekal di tangga ke-4 liga.

(Kemenangan bergaya TLHT kepada CS Hockey Team 3-1)


KDA FC Terima komitmen tajaan lebih RM20 juta musim ini

(FOTO FC Kedah Darul Aaman FC)

JITRA, 1 Mac- Kedah Darul Aman (KDA) FC menerima komitmen tajaan daripada pelbagai pihak berjumlah lebih RM20 juta, bagi menghadapi saingan Liga Malaysia musim ini.Pemilik KDA FC Tan Sri Dr Mohd Daud Bakar berkata jumlah itu, merangkumi tajaan tunai berjumlah RM15 juta dan bukan tunai kira-kira RM5 juta, daripada sembilan penaja dan lebih 20 rakan strategik.“Kami sedang merancang untuk ‘menghijau kuningkan’ semua perniagaan di Kedah ini, maknanya kita akan mencari lebih ramai lagi rakan-rakan perniagaan (untuk menjalinkan kerjasama dengan KDA FC).“Ia akan memberikan timbal balik yang baik kepada KDA FC, penyokong dan kepada pemilik premis perniagaan yang terlibat,” katanya pada sidang media di sini hari ini.Terdahulu beliau mengumumkan kerjasama antara KDA FC dengan rakan strategik baharu iaitu Fantasia Aquapark, yang akan menjual tiket perlawanan bola sepak musim ini di kaunter yang disediakan di taman tema air itu.

(Tan Sri Dr Mohd Daud Bakar/BERNAMA)

Mohd Daud berkata KDA FC juga berharap dapat menjalinkan kerjasama dengan lebih banyak pihakm termasuk di luar Kedah pada masa akan datang bagi menjadikan pasukan bola sepak itu lebih relevan dalam masyarakat, khususnya dalam bidang sosio ekonomi dan pendidikan.Mengulas mengenai perlawanan menentang Terengganu FC malam ini, Mohd Daud berkata pihaknya berasa teruja apabila ramai penyokong KDA FC, telah mendapatkan tiket dan akan membanjiri Stadium Darul Aman, Alor Setar untuk memberi sokongan kepada skuad Sang Kenari.“Kami di pihak pengurusan dan pemain serta jurulatih, perlu sentiasa melihat untuk memberikan satu benda yang baharu dan unik kepada penyokong Kedah. Apabila ramai penyokong Kedah beratur untuk membeli tiket, itu petanda kebangkitan baharu hijau kuning,” katanya. -BERNAMA


Ronaldo dinobat pemain terbaik bulanan Liga Saudi

RIYADH, 1 Mac- Bintang Al-Nassr, Cristiano Ronaldo diumumkan sebagai pemain terbaik Liga Saudi bagi bulan Februari.Kehadiran pemain Portugal berusia 38 tahun itu berjaya membantu kelabnya mengukuhkan cabaran untuk menamatkan penguasaan Al Hilal sepanjang tiga tahun lalu.Ronaldo yang menyertai Al-Nassr pada penghujung tahun lalu, meledak lapan gol selain membantu dua lagi jaringan hanya dalam empat perlawanan sepanjang Februari.Al Nassr kini mendahului Liga Saudi dengan 43 mata, diikuti Al Ittihad yang ketinggalan 2 mata.Juara bertahan, Al Hilal pula ketinggalan 11 mata di tangga keempat.Ronaldo memulakan sentuhan berbisanya ketika menentang Al Fateh pada 3 Februari dengan menjaringkan gol penyamaan pada saat akhir.Pada perlawanan seterusnya menentang Al Wehda, Ronaldo meneruskan amukannya apabila meledak empat gol.Dia juga membantu kedua-dua gol ketika menewaskan Al Taawoun 2-1 diikuti jaringan hatrik keduanya dalam Liga Saudi ketika kemenangan 3-0 ke atas Damak.- REUTERS


Piala FA: Foden, De Bruyne cipta kemenangan penting buat City

LONDON, 1 Mac- Phil Foden menjaringkan dua gol ketika Manchester City mara ke suku akhir Piala FA dengan kemenangan 3-0 ke atas Bristol City manakala pemenang edisi 2021, Leicester City tewas mengejut, 2-1 kepada kelab divisyen kedua, Blackburn pada Selasa.Skuad bimbingan Pep Guardiola kekal tenang melalui pusingan kelima yang mencabar di Ashton Gate dan berterima kasih kepada jaringan Foden serta gol lewat Kevin De Bruyne.Guardiola menyambut baik impak penyerang England, Foden yang mula merampas semula prestasi kemuncaknya selepas musim yang tidak konsisten."Kariernya sentiasa meningkat. Ada kala dia bergelut sedikit dan agak menurun. Kini, dia kembali untuk persembahan terbaik musim ini," kata Guardiola."Impaknya sangat mengagumkan. Bola sepak membuahkan hasil apabila anda bekerja seperti dia."City akan mengharapkan satu lagi peluang apabila pendahulu Liga Perdana, Arsenal akan membuat perhitungan dengan Everton pada awal pagi Khamis ini."Kami masih hidup dalam tiga pertandingan. Kami akan lihat apa yang berlaku pada masa depan," tambah Guardiola.City mendahului perlawanan pada minit ke-7 menerusi hantaran silang Riyad Mahrez, sebelum Foden merembat masuk ke bumbung gawang.Foden menggandakan pendahuluan City selepas 74 minit, ketika Julian Alvarez membuka peluang sekali lagi kepada Foden untuk menyudahkan dengan 'bisa' kaki kirinya.De Bruyne mendapat gol ketiga pelawat dari jarak jauh pada minit ke-81 untuk memastikan malam indah buat pemenang Piala FA enam kali itu.

Sementara itu, Leicester dicemuh selepas Blackburn menamatkan usaha The Foxes untuk mara ke final Piala FA kedua dalam tiga musim.Brendan Rodgers mengetuai Leicester menjuarai Piala FA pertama kelab itu pada 2021 tetapi Rovers menghukum barisan pertahanan Liga Perdana itu sekali gus melenyapkan peluang keemasan berkenaan.Leicester yang kini di tempat ke-14 dalam liga utama, tiga mata di atas zon penyingkiran.Rodgers melakukan enam pertukaran ketika berdepan pendahulu liga, Arsenal namun gagal mencetak sebarang impak berakhir dengan kekalahan 0-1."Jika ada sesiapa yang perlu dipersalahkan itu adalah saya. Saya membuat perubahan dan malangnya ia tidak berjaya," kata Rodgers."Kami membawa empat pemain ke dalam kesebelasan utama yang memenangi Piala FA beberapa musim lalu. Tetapi mereka lebih baik daripada kami dan kami perlu bimbang tentang itu."Skuad Rovers mara ke suku akhir buat kali pertama sejak 2015, Tyrhys Dolan membuka tirai jaringan dengan sepakan lencong pada minit ke-33.Sammie Szmodics menjadikan kedudukan 2-0 tujuh minit selepas rehat berikutan kerja baik oleh Sam Gallagher.Kelechi Iheanacho menjaringkan gol dari hantaran Harvey Barnes pada minit ke-67, namun Blackburn kekal bertahan hingga tamat permainan.-AFP


IJM Allianz Duo Highway Challenge sasar 15,000 peserta

(Penaja-penaja IJM Allianz Duo Highway Challenge)

PETALING JAYA, 1 Mac- Acara larian IJM Allianz Duo Highway Challenge kembali menemui peminatnya selepas tiga tahun tidak dianjurkan.Seramai 15,000 peserta disasarkan untuk menyertai acara berkenaan dengan membabitkan 15% peserta dari luar negara.Jelas Ketua Pegawai Eksekutif Divisyen Tol IJM, Wan Salwani Wan Yusoff, meskipun pihaknya pernah menganjurkan larian virtual pada 2021 susulan pandemik COVID-19, sebenarnya ramai peminat yang ternanti-nanti acara larian sebenar ini."Tahun ini, kami mendapat permintaan yanng luar biasa untuk kami adakan acara ini secara fizikal dan kami juga menerima banyak pertanyaan bila acara ini akan diadakan,"katanya.Acara Duo Highway Challenge melibatkan dua larian iaitu Besraya Highway Challenge dan NPE Highway Challenge masing-masing diadakan pada 21 Mei dan 9 Julai tahun ini.Larian diadakan dalam beberapa kategori antaranya Terbuka 6km, Cabaran Larian 13 km, Fun run 5km, 10km serta Cabaran Larian 21 km.

(Ketua Pegawai Eksekutif Divisyen Tol IJM, Wan Salwani Wan Yusoff)


Piala MFL 2023: Skuad Projek FAM-MSN buru lebih kemenangan

(Majlis menandatangani penajaan jersi Puma Active Sports di Wisma FAM, Kelana Jaya)

KELANA JAYA, 28 Februari- Skuad Projek FAM-MSN berhasrat memperbaiki pencapaian musim lalu pada pentas Piala Liga Bolasepak Malaysia (MFL) 2023 yang membuka tirai Khamis ini.Itu tegas Ketua Jurulatihnya, Noor Zaidi Rohmat.Jelas beliau, pihaknya optimis dalam memburu lebih kemenangan selepas giat mempersiapkan barisan pemain baharu berpotensi bagi menghadirkan cabaran sengit buat pasukan lain yang bertanding."Kita dua tahun dalam liga, kita kena bersaing dengan 'senior' dan juga 'foreigner', satu benda yang kita kena ambil maklum. "Kami dapat pemain yang muda dan kami kena cipta mereka, kena buat dia. Makna kena siapkan dari segi fizikal, teknikal dan segalanya untuk pemain, katanya.

Beliau ditemui pada majlis menandatangani penajaan jersi Puma Active Sports di Wisma FAM, di sini pada Selasa.Jenama sukan terkenal, Puma menerusi Active Sports diumumkan sebagai penaja rasmi jersi pasukan berkenaan bagi musim 2023.Perjanjian penajaan bernilai RM350,000 selama setahun itu ditandatangani Setiausaha Agung FAM, Noor Azman Rahman dan Pengurus Active Sports, S. Murugeson.


Liga Super 2023: TFC bakal berdepan tentangan sengit KDA FC

KUALA TERENGGANU, 28 Februari - Ketua jurulatih Terengganu FC (TFC), Tomislav Steinbruckner menjangkakan pasukannya bakal berdepan tentangan sengit pada aksi Liga Super 2023 menentang Kedah Darul Aman (KDA) FC, malam esok.Ini kerana skuad Sang Kenari yang dibimbing bekas jurulatih TFC, Nafuzi Zain, memiliki barisan pemain yang berkualiti dan mampu menjejas misi sang Penyu memburu kemenangan pertama.Menurut Steinbruckner, Nafuzi adalah jurulatih yang bagus dan mempunyai pasukan yang baik, termasuk gandingan import berbahaya, Lee Tuck dan Manuel Hidalgo. Justeru, pegendali kelahiran Croatia itu meletakkan sandaran ke atas pemain naturalisasi, Liridon Krasniqi untuk mengemudi bahagian tengah TFC selepas Habib Haroon masih dibelenggu kecederaan.

(Ketua jurulatih Terengganu FC (TFC), Tomislav Steinbruckner ketika sesi latihan pasukan TFC/Foto FB Terengganu FC)

Sementara itu pemain import TFC, Sony Norde menggesa rakan sepasukan lebih agresif dan mencipta banyak peluang untuk membawa pulang sekurang-kurangnya satu mata di Alor Setar esok.Jelasnya, semua pemain skuad Hitam Putih itu perlu segera membina keserasian dan persefahaman kerana ia faktor penting dalam menentukan kemenangan pasukan.TFC sebelum ini memulakan kempen Liga Super 2023 dengan kekalahan 0-2 kepada Johor Darul Takzim pada perebutan Piala Sumbangsih, Jumaat lalu.


Scaloni bimbing Argentina sehingga 2026

BUENOS AIRES, 28 Februari - Jurulatih bola sepak Argentina, Lionel Scaloni dilaporkan telah bersetuju menyambung kontraknya bersama juara dunia tersebut sehingga 2026.Perkara tersebut dimaklumkan badan induk bola sepak Argentina.Pengumuman terbaharu itu bermakna, Scaloni akan terus membimbing Argentina untuk mempertahankan gelaran Piala Dunia pada tahun 2026.Menurut Presiden Persatuan Bola Sepak Argentina, Claudio Tapia, pihaknya yakin dengan kemampuan Scaloni untuk terus membimbing pasukan kebangsaan.

(Jurulatih bola sepak Argentina, Lionel Scaloni dilaporkan bersetuju menyambung kontraknya bersama juara dunia tersebut sehingga tahun 2026/ AFP)

Scaloni memainkan peranan penting sewaktu membimbing Argentina pada kempen Piala Dunia 2022 di Qatar.Amerika Syarikat akan menjadi tuan rumah bagi kejohanan Copa America dan Piala Dunia 2026, ketika Mexico dan Kanada juga menjadi hos bersama untuk kejohanan kedua.


Presiden FIFA dan Hamidin bincang pembangunan bola sepak Malaysia

(Presiden Bola Sepak Malaysia (FAM) Datuk Hamidin Mohd Amin/ Foto BERNAMA)

KUALA LUMPUR, 28 Februari - Presiden Persekutuan Bola Sepak Antarabangsa (FIFA) Gianni Infantino dan Presiden Bola Sepak Malaysia (FAM) Datuk Hamidin Mohd Amin hari ini bertemu bagi membincangkan dan mengenal pasti peluang untuk pembangunan berterusan bola sepak di Malaysia.Dalam satu kenyataan, FIFA memaklumkan pertemuan itu berlangsung hari ini di Paris, Perancis.Ia menyatakan bahawa FAM secara aktifnya telah terlibat dengan program Foward FIFA, iaitu satu mekanisme di mana FIFA membahagikan dana kepada 211 ahli persatuannya bagi projek pembangunan bola sepak dan kedua-dua presiden itu telah dapat menilai semula kesemua program yang telah dilaksanakan sehingga kini."Sentiasa suatu yang baik untuk meluangkan masa bersama rakan-rakan dari Persatuan Bola Sepak Malaysia yang telah menjadi contoh baik secara berterusan bersama-sama dalam program Foward FIFA, yang mampu memberikan impak mendalam dalam pembangunan bola sepak.

(Presiden Persekutuan Bola Sepak Antarabangsa (FIFA) Gianni Infantino/AFP)

"Pertemuan hari ini memberi peluang yang baik untuk melihat kembali banyak perkara yang telah kami capai bersama dan melihat ke hadapan untuk apa lagi yang boleh kami lakukan pada masa akan datang," kata Infantino.Program yang dinyatakan Infantino itu termasuklah sokongan berterusan futsal dan liga bola sepak wanita di Malaysia, serta pengubahsuaian ibu pejabat dan pusat latihan FAM baru-baru ini, termasuk padang rumput dengan lampu limpah dan naik taraf gelanggang futsal ahli-ahli persatuan.Sementara itu, Hamidin selepas pertemuan dengan Infantino menyifatkan ia satu pertemuan yang amat bermakna. "Pertamanya Infatino sebagai Presiden FIFA sentiasa menerima dan mengalu-alukan kesemua presiden persatuan, jika ada yang diperlukan untuk bertemu dan perbincangan penting hari ini ialah mengenai program Foward FIFA 3.0."


Klinsmann mahu bawa kejayaan kepada Korea Selatan

SEOUL, 28 Februari - Jurgen Klinsmann 'fokus dan bermotivasi' untuk membawa kejayaan kepada pasukan Korea Selatan, kata pegawai tertinggi bola sepak negara itu pada Selasa dan mempertahankan pelantikan bekas pemain Jerman itu sebagai ketua jurulatih.Klinsmann mempunyai kerjaya yang cemerlang sebagai penyerang untuk kelab seperti Inter Milan, Tottenham dan Bayern Munich, tetapi beberapa peminat Korea Selatan mempersoalkan rekodnya sebagai jurulatih."Jurgen Klinsmann ialah personaliti yang kuat," kata Michael Muller, pegawai Persatuan Bola Sepak Korea yang menyelia proses pemilihan, pada sidang akhbar."Dari detik pertama (temuduga) jelas beliau mahukan tugas itu. Beliau fokus, bermotivasi dan berminat. Beliau mahukan kejayaan."Klinsmann mengambil alih pasukan Jerman pada tahun 2004 dan membawa mereka ke tempat ketiga dalam Piala Dunia 2006 tetapi tewas kepada Itali di peringkat separuh akhir.Pada tahun 2011 beliau dilantik sebagai ketua jurulatih Amerika Syarikat, tetapi dipecat pada tahun 2016 selepas dua kekalahan pada kelayakan Piala Dunia.Jawatan jurulatih terbaharunya pada tahun 2019-20, hanya bertahan selama 10 minggu di kelab Bundesliga, Hertha Berlin.

(Ketua jurulatih Korea Selatan baharu, Jurgen Klinsmann mahu bawa kejayaan kepada pasukanKorea Selatan/ Foto REUTERS)

Jurulatih berusia 58 tahun itu menggantikan Paulo Bento, yang membawa Korea Selatan ke pusingan 16 terakhir Piala Dunia di Qatar, di mana mereka ditewaskan 4-1 oleh Brazil.Muller mempertahankan rekod prestasi rakannya dari Jerman itu."Bola sepak bukan sahaja taktik. Bola sepak adalah keperibadian. Ia mengenai kerja berpasukan, bagaimana untuk memotivasikan pasukan anda dalam situasi yang khusus," kata Muller."Jurgen Klinsmann sememangnya mempunyai kebolehan taktikal."Klinsmann menandatangani kontrak selama tiga tahun dan akan tiba di Seoul, minggu depan.Tugasan pertamanya ialah perlawanan persahabatan menentang Colombia pada 24 Mac depan. -AFP